title: Edgar Atheling

text: Vilhelm kohteli Edgaria hyvin. Nähdessään tilanteen poliittisesti edulliseksi, hän otti Edgarin Normandiaan hoviinsa. Vuonna 1068 Edgar muutti Skotlannin Malcolm III:n hoviin. Seuraavana vuonna Malcolm nai Edgarin siskon Margaretin. Edgar teki liiton Tanskan kuninkaan Sven Estridinpojan, Knuut Suuren sisarenpojan kanssa. Sven uskoi olevansa oikeutettu Englannin kruunuun.


title: Edgar Atheling

text: Edgarin ja tanskalaisten joukot nousivat maihin vuonna 1069 vallaten Yorkin. Vilhelm marssi pohjoiseen, jossa hän maksoi Svenille ja sai näin tanskalaiset lähtemään. Edgar eli Skotlannissa maanpaossa aina vuoteen 1072, jolloin Vilhelm teki rauhansopimuksen Malcolmin kanssa. Edgarkin sopi Vilhelmin kanssa vuonna 1074, mutta ei koskaan kokonaan luopunut unelmistaan saada Englannin kruunu. Edgar tuki Normandian herttuaa Robert II:sta tämän noustua Vilhelm II Punaista vastaan vuonna 1091 vain löytääkseen itsensä jälleen maanpaosta Skotlannissa. Hän tuki myös sisarenpoikaansa Edgaria tämän yrityksessä riistää kruunu Skotlannin Donald III:lta.


title: Edgar Atheling

text: Noin vuonna 1098 Edgar lähti Konstantinopoliin, jossa hän mahdollisesti liittyi Bysantin valtakunnan varjagikaartiin. Myöhemmin tuona vuonna keisari Aleksios I Komnenos antoi hänen komentoonsa joukon, jonka piti auttaa ensimmäiseen ristiretkeen osallistuneita ritareita Antiokan piirityksessä. Vuonna 1106 Edgar joutui vangituksi Tinchebrayn taistelussa, jossa hän oli mukana herttua Robertin puolella Henrik I:stä vastaan. Edgar palasi Englantiin, jossa Henrik armahti hänet. Edgar siirtyi asumaan maaseudulle Hertfordshireen. Hänen uskotaan matkustaneen Skotlannin kuningaskuntaan myöhemmällä iällä, ehkäpä vuoden 1120 tienoilla. Hän oli yhä elossa vuonna 1125, mutta on mahdollisesti kuollut pian tämän jälkeen hieman yli 70-vuotiaana.


title: Saku

text: Saku tarkoittaa seuraavia:


title: Antti Kuosmanen

text: Antti Juhana Kuosmanen (s. 4. helmikuuta 1950 Juva) on suomalainen diplomaatti. Hän on toimi Suomen pysyvänä edustajana Taloudellisen yhteistyön ja kehityksen järjestössä (OECD) ja YK:n erityisjärjestössä Unescossa Pariisissa vuosina 2009-2013. Vuonna 2015 hän johti kuuden kuukauden ajan Suomen suurlähetystöä Singaporessa. Hän oli vuosina 2013–2015 Suomen korkean virkamiestason edustaja ASEMissa (Asia-Europe Meeting). Koulutukseltaan hän on filosofian kandidaatti.


title: Antti Kuosmanen

text: Aikaisemmalla virkaurallaan ulkoasiainministeriössä Antti Kuosmanen on ollut Suomen suurlähettiläs Pekingissä, Kiinan kansantasavallassa sekä Mongoliassa (2005–2009), kauppapoliittisen osaston päällikkö (2002–2005), EU-sihteeristön apulaispäällikkö (1995–1996) sekä Länsi-Euroopan integraatiotoimiston päällikkö (1993–1994). Hän tuli ulkoasiainhallinnon palvelukseen vuonna 1976 ja palveli Suomen pysyvässä edustustossa Genevessä (1980–1984) ja EU-edustustossa Brysselissä (1988–1993).


title: Antti Kuosmanen

text: Antti Kuosmanen toimi EU:n ministerineuvoston pääsihteeristössä osastopäällikkönä vuosina 1996–2002. Hän on julkaissut teoksen "Finland's Journey to the European Union" (EIPA 2001) sekä lukuisia artikkeleita eri kirjoissa ja muissa julkaisuissa.


title: Antti Kuosmanen

text: Antti Kuosmanen on naimisissa vuodesta 1975 Satu Kuosmasen, o.s. Eerikäinen, kanssa. Heillä on kaksi tytärtä. Hän siirtyi eläkkeelle 1.3.2018.


title: Banská Štiavnica

text: Banská Štiavnica (, ) on kaupunki Slovakian keskiosissa. Vuoden 2006 lopussa siellä oli 10 662 asukasta. Kaupunki on hyvin säilynyt keskiaikainen kaupunki ja Unescon maailmanperintökohde. Vuoden 2001 väestönlaskennan mukaan asukkaista 93,9 % oli slovakkeja ja 2,0 % romaneja. Tšekkien osuus oli 0,6 % ja unkarilaisten 0,4 %. Uskonnoltaan 65,0 % ihmisistä ilmoitti olevansa katolisia ja 7,6 % protestantteja; 18,9 % ei ilmoittanut mitään uskontoa.


title: Banská Štiavnica

text: Banská Štiavnica sijaitsee luonnollisten muurien ympäröimänä muinaisen tulivuoren romahtaneessa kalderassa. Sen historia kutoutuu läheisen rikkaan hopeamalmiesiintymän hyödyntämiseen. Alueella on ollut asutusta jo neoliittisilta ajoilta asti. Keltit perustivat ensimmäisen kaivoskylän 300-luvulla eaa. Keskiajalla kaupunki oli Unkarin merkittävin kullan ja hopean tuottaja. Turkkilaiset yrittivät valloittaa sen useita kertoja, ja siksi kaupunkia linnoitettiin voimakkaasti 1500-luvulla.


title: Banská Štiavnica

text: Kaivosteollisuus kehittyi alueella innovatiivisesti. Ruutia käytettiin siellä vuonna 1627 ensimmäistä kertaa Euroopassa malmin louhintaan. Vuonna 1782 kaupunki oli Unkarin kolmanneksi suurin; varsinaisessa kaupungissa oli 23 000 asukasta, ja ympäristö mukaan lukien asukkaita oli yhteensä 40 000. Kaivostoiminnan ehtyminen kuihdutti kaupunkia seuraavien vuosisatojen aikana.


title: Rambo

text: John James Rambo on kuvitteellinen toimintasankari, jota on elokuvissa esittänyt Sylvester Stallone. Lihaksikas ja älykäs tappokone Rambo nousi 1980-luvulla toimintasankarin perikuvaksi. Rambo on seikkaillut elokuvissa "Taistelija", "Rambo – taistelija 2", "Rambo – taistelija 3" sekä "Rambo". Rambo-elokuvien väkivaltaisuus ja niiden heijastama kylmän sodan aikainen maailmankuva herättivät 1980-luvulla paljon keskustelua. Rambo-elokuvista ensimmäinen perustuu David Morrellin vuonna 1972 julkaisemaan kirjaan "First Blood" (, 1974), mutta elokuvasarjan seuraavat osat perustuvat vain Morrellin luomiin hahmoihin.


title: Rambo

text: Rambo-elokuvat ovat saaneet yhden Oscar-ehdokkuuden. Sen sai "Rambo – taistelija 2" kategoriassa parhaat ääniefektit.


title: Rambo

text: Viimeisin, eli neljäs sarjan elokuva, nimeltään vain "Rambo", sai Suomen ensi-iltansa 22. helmikuuta 2008. Elokuva menestyi taloudellisesti niin hyvin, että Stallone ilmoitti 2. helmikuuta 2009 Reutersille tekemässään haastattelussa tekevänsä vielä viidennen Rambon. "Rambo V" julkistettiin virallisesti vuonna 2018 ja se tulee saamaan ensi-iltansa syksyllä 2019.


title: Rambo

text: Rambosta on tehty myös vuosina 1986–1987 kahden tuotantokauden mittainen animaatiotelevisiosarja, "Rambo ja vapauden voimat".


title: Rambo

text:
Rambo, John James syntyi 7.6.1947 Arizonassa Marie Dragolle ja R. Rambolle.
Hän on intiaani-saksalaista syntyperää.
Hänen perheensä oli köyhä ja hänen äitinsä kuoli kun hän oli nuori. Hänen isänsä kärsi alkoholismista ja yritti kerran jopa tappaa oman poikansa puukolla. John kuitenki onnistui puolustamaan itseään ja karkasi kotoa. Hän päätti paetan ongelmiaan Vietnamin sotaan. Hän liittyi armeijaan 8.6. 1964. Kolmen vuoden palvelemisen jälkeen hänellä oli 59 tappoa, jonka jälkeen hänelle myönnettiin 2 hopeatähteä, 4 pronssista, 4 purppurasydäntä, Distinguished Service Cross sekä Kongressin kunniamitali.


title: Rambo

text: Palattuaan Vietnamista Yhdysvaltoihin Rambo saapuu Hope-nimiseen pikkukaupunkiin. Seriffi Will Teasle ei kuitenkaan halua kulkureita kaupunkiinsa. Rambo haluaa paikan jossa hän voisi syödä, mutta Teasle kuljettaa hänet pois kaupungista. Ramboa harmittaa Teaslen asenne, ja hän päättää kääntyä kävelemään takaisin kohti Hopea. Teasle pidättää Rambon irtolaisuudesta ja teräaseen hallussapidosta. Rambo viedään putkaan, jossa häntä aletaan valmistella oikeuskäsittelyä varten. Virkavalta huomaa, että Rambolla on selässään ja rintakehässään useita viiltojälkiä. Putkan kalterit ja parranleikkaajan veitsi tuovat Rambolle muistoja sotavankiajoista Vietkongin ”tiikerihäkistä”.


title: Rambo

text: Rajua väkivaltaa käyttäen Rambo pakenee poliisiasemalta läheiseen vuoristoon. Helikopteri löytää hänet, ja apulaisseriffi alkaa ampua helikopterista kiväärillä Ramboa kohti. Rambo ajautuu kallion kielekkeelle, josta ainoa pakomahdollisuus on alaspäin. Hän pudottautuu suuren kuusen oksien hidastamana maahan. Helikopteri laskeutuu lähemmäs, jolloin Rambo heittää sen tuulilasiin kiven, minkä seurauksena helikopteri alkaa kieppua ja apulaisseriffi putoaa maahan ja kuolee. Rambo vahingoittaa takaa-ajajiaan rakentamillaan ansoilla, ja neuvoo seriffiä lopettamaan ajojahdin. Seriffi ei usko varoitusta ja kutsuu paikalle kansalliskaartin. Paikalle saapuu myös eversti Samuel Trautman, Rambon komentaja Vietnamin sodassa, joka yrittää taivutella radiopuhelimen kautta Ramboa antautumaan. Kansalliskaarti saartaa Rambon hylättyyn kaivokseen ja sulkee sisäänkäynnin singon laukauksella, mutta Rambo pääsee pakoon toista reittiä pitkin lievästi haavoittuneena.


title: Rambo

text: Seuraavana päivänä Rambo varastaa kansalliskaartin kuorma-auton ja lähtee tuhoamaan Hopen pikkukaupunkia. Hän saa paljon tuhoa aikaan vartioimattomassa kaupungissa räjäyttäessään muutaman rakennuksen. Lopussa hän on jo tappamassa Teaslea, mutta Trautman ehtii väliin ja saa taivuteltua Rambon antautumaan. Rambo lysähtää maahan ja tilittää Trautmanille katkerasti tunteitaan Vietnamin veteraanien törkeästä kohtelusta Yhdysvalloissa. Rambo viedään pois vangittuna.


title: Rambo

text: John Rambo on kärsimässä kymmenen vuoden vankilatuomiotaan kivilouhostyömaalla. Rambon Vietnamin sodan aikainen komentaja eversti Samuel Trautman saapuu tarjoamaan hänelle keinoa lyhentää tuomiotaan. Vietnamissa on käynnistymässä salainen operaatio tietojen hankkimiseksi yhdysvaltalaisista sotavangeista. Tehtävänä on mennä Vietkongin leiriin ja ottaa valokuvia todisteeksi yhdysvaltalaisten sotavankien olemassaolosta.


title: Rambo

text: Rambo ottaa tehtävän vastaan. Tehtävän johdossa on Marshall Murdock. Rambo lähtee Vietnamin viidakoihin, jossa hänen apunaan toimii agentti Co Bao. Rambo löytää yhdysvaltalaisia sotavankeja Vietkongin leiristä, ottaa heistä yhden mukaansa ja palaa Vietkongin joukot kintereillään sovittuun tapaamispaikkaan, jonne Trautman on lentämässä helikopterilla kahden apulaisen kanssa hakemaan Ramboa ja sotavankia. Kun Murdock saa kuulla, että Rambo on onnistunut tehtävässä yli odotusten, hän keskeyttää tehtävän. Trautmanin vastusteluista huolimatta helikopteri ei laskeudu hakemaan Ramboa vaan lentää takaisin tukikohtaan.


title: Rambo

text: Tukikohdassa Trautmanille selviää, että Murdock ei alun perinkään halunnut tehtävän onnistuvan. Olisi ollut julkisesti liian nöyryyttävää jos oli tullut ilmi, että yhdysvaltalaisia sotavankeja on vielä Vietnamissa. Sillä aikaa Vietkongin leiriin tulee myös venäläisiä joukkoja, joilla on myös näppinsä pelissä. Venäläinen everstiluutnantti Podovski joukkoineen kuulustelee Ramboa, jolloin hän onnistuu Co Baon avustuksella pakenemaan leiristä. Karkumatkalla Co Bao, johon Rambo oli juuri rakastumassa, kuolee. Rambo päättää aloittaa yksin mittavan operaation.


title: Rambo

text:
Rambo tappaa suuren määrän venäläisiä ja vietnamilaisia joukkoja, kaappaa venäläisten helikopterin, tuhoaa helikopterilla Vietkongin leirin ja kuljettaa sotavangit päämajaan helikopterilla. Päämajassa Rambo lähes tappaa Murdockin, muttei kuitenkaan tee sitä. Hän käskee Murdockia etsimään loput sotavangit.
Eversti Trautman löytää Rambon Thaimaasta, jossa tämä ottelee rahasta pimeissä keppitappeluissa. Rambo yrittää aloittaa uuden elämän, mutta Trautman haluaisi Rambon suorittavan vielä viimeisen tehtävän hänen kanssaan. Heidän pitäisi kuljettaa aseita afganistanilaisille kapinallisille, jotka yrittävät puolustaa maataan neuvostoliittolaisia vastaan. Rambo haluaa kuitenkin ensin löytää itsensä. Trautman lähtee suorittamaan tehtävää yksin ja jää neuvostoliittolaisten vangiksi. Häntä kidutetaan ja sadistinen venäläisupseeri yrittää saada hänet paljastamaan, ovatko yhdysvaltalaiset toimittaneet afganistanilaisille ohjuksia ja jos ovat, niin mihin ne on piilotettu. Trautman ei kuitenkaan kerro mitään.


title: Rambo

text: Kun Thaimaassa luostaria rakentava Rambo saa kuulla tapahtuneesta, hän lähtee Afganistaniin pelastamaan ystäväänsä. Kapinallisten luona ollessaan hän joutuu taistelemaan Neuvostoliiton helikoptereita vastaan ja lopulta lähtemään kohti linnaketta, mukanaan ainoastaan eräs afganistanilaiskapinallinen ja pieni lapsisotilas, jota Rambo yrittää viimeiseen asti saada kääntymään takaisin. He pääsevät linnakkeeseen ja Rambo vapauttaa Trautmanin, mutta neuvostoliittolaiset ovat edelleen perässä. Afganistanilaiset kapinalliset kuitenkin hyökkäävät Neuvostoliiton joukkojen kimppuun. Venäläisupseeri lentää helikopterillaan päin Rambon kaappaamaa panssarivaunua ja kuolee seuranneessa räjähdyksessä. Neuvostojoukkojen tappioon päättyneen taistelun jälkeen Rambo ja Trautman jatkavat kotimatkaansa.


title: Rambo

text: Yli kaksikymmentä vuotta edellisen elokuvan tapahtumien jälkeen Vietnamin sodan veteraani John Rambo on vetäytynyt eläkkeelle Thaimaahan, jossa hän työkseen pyydystää käärmeitä, kalastaa ja ajaa jokilaivaa Salweenjoessa.


title: Rambo

text: Thaimaan ja Myanmarin rajan lähellä riehuu kuudettakymmenettä vuotta maailman suurin sisällissota, jossa kapinalliset sortavat kansalaisten oikeuksia tappaen ihmisiä ja kaappaamalla nuoria poikia omiin sotajoukkoihinsa. Rambo elää siitä huolimatta rauhallista elämää ja pitää neutraalin kannan sotaan.


title: Rambo

text: Kaikki muuttuu, kun joukko pappeja ja ihmisoikeustyöntekijöitä kertoo Rambolle että Burman armeija on kylvänyt maamiinoja pitkin tietä, tehden siitä liian vaarallisen ylitettäväksi. He pyytävät Ramboa opastamaan heidät Salweejokea pitkin jotta he voisivat kuljettaa lääkintätarvikkeita ja ruokaa Karen heimolle. Aluksi Rambo kieltäytyy mutta taipuu suostutteluihin ja lupautuu kuljettamaan heidät kohteeseensa vaarallista reittiä pitkin.


title: Rambo

text: Kahden viikon kuluttua, pastori Arthur Marsh löytää Rambon ja kertoo tälle että nuoret ihmisoikeustyöskentelijät eivät ole vieläkään palanneet ja heitä ei onnistuta paikantamaan. Marsh panttasi kotinsa ja keräsi rahaa palkatakseen palkkasotureita hakemaan nuoret työntekijät, joita pidetään sotilaiden vankeina. Rambo suostuu opastamaan palkkasoturit jokea pitkin samaan paikkaan mihin hän jätti lähetyssaarnaajat mutta haluaa paikalle päästyään osallistua pelastukseen. Palkkasotilaat kieltäytyvät ja lähtevät omin neuvoin etenemään viidakossa, kohdaten teloitusryhmän joka laittaa vangitut siviilit juoksemaan miinoitetulle riisipellolle. Rambo kuitenkin on seurannut sotilaita salaa ja ilmestyy paikalle, tappaen samalla jousella kaikki burmalaiset sotilaat.


title: Rambo

text:
Palkkasoturit päättävät ottaa Rambon mukaansa. Yhdessä he tunkeutuvat burmalaisten joukkojen linnakkeeseen pelastamaan lähetystyöntekijöitä. Rambo onnistuu saamaan heidät ulos, mutta kun totuus aamulla paljastuu burmalaisille, alkaa pakomatka.
Viides elokuva julkistettiin virallisesti toukokuussa 2018 nimellä "Rambo V" ja sen kuvaukset alkavat syyskuussa 2018.
Ensimmäiset sävellykset kolmeen ensimmäiseen elokuvaan sävelsi Jerry Goldsmith. Toisen elokuvan musiikin esitti National Philharmonic Orchestra ja kolmannen elokuvan musiikin Hungarian State Opera Orchestra. Goldsmithin Ramboon säveltämä pääteema toimi pohjana lopputekstikappaleelle ”It's A Long Road”, jonka esitti Dan Hill.


title: Rambo

text: Goldsmithin kuoleman jälkeen vuonna 2004 elokuvasäveltäjä Brian Tyler sävelsi neljännen elokuvan, mutta alussa oleva tunnusmusiikki on Jerry Goldsmithin käsialaa.


title: Nagasakin prefektuuri

text: Nagasakin prefektuuri () on yksi Japanin prefektuureista. Prefektuuri sijaitsee Kyūshūn saarella ja sen pääkaupunki on Nagasaki.


title: Nagasakin prefektuuri

text: Nagasaki sijaitsee Japanin lounaisosassa ja on Japanin läntisin prefektuuri. Rantaviivaa prefektuurilla on 4 175 km, eli enemmän kuin millään muulla prefektuurilla. Rannikkoprefektuurina siihen kuuluu myös joukko saaria — yhteensä noin 588 — esimerkiksi Iki (139 km²) ja Tsushima (709 km²). Saarista 505 on asumattomia, kuten Hashima. Nagasakin manneralueesta suoraan lännessä sijaitsevaan Goton saaristoon kuuluu 140 saarta. Nagasakin ainoa naapuriprefektuuri on Saga idässä ja se on muilta suunnilta Itä-Kiinan meren ympäröimä. Alue on vuoristoista.


title: Nagasakin prefektuuri

text: Nagasakilla on lisäksi yksi aliprefektuuri, Tsushima.


title: Nagasakin prefektuuri

text: Vuoden keskilämpötila on 16,6 °C, ja prefektuuri on yksi Japanin sateisimmista.


title: Nagasakin prefektuuri

text: Nagasakin prefektuuri sisältää vanhat Hizenin, Tsushiman ja Ikin provinssit.


title: Nagasakin prefektuuri

text: Nagasakin prefektuuri on historiallisesti tärkeä linkki ulkomaihin. Japanin sulkeutumisen kaudella prefektuurin pääkaupunki Nagasaki oli maan ainoa kaupunki, josta yhteys ulkomaailmaan oli sallittu. Sen kautta kulkikin Japaniin huomattava määrä länsimaisia keksintöjä, kuten kamera, kahvi ja silmälasit.


title: Nagasakin prefektuuri

text: Nagasaki on Hiroshiman ohella toinen Japanin kaupungeista, jonne Yhdysvallat pudotti ydinpommin toisen maailmansodan lopulla. Nagasakin pommitus tapahtui 9. elokuuta 1945. Yhdysvaltojen ensisijainen kohde oli Kokura-niminen kaupunki, mutta pommituslennolla sattuneiden ongelmien vuoksi lentomatkaa jouduttiin lyhentämään ja pommi päätettiin pudottaa Nagasakiin. Kaupunkiin pudotettu, Fat Maniksi nimetty ydinpommi painoi 4 545 kg ja sen teho oli noin 22 kilotonnia. Pommi surmasi välittömästi 35 000–70 000 ihmistä ja vammautti 41 000. Nykyisen näkemyksen mukaan Nagasakissa kuoli 87 000 ihmistä.


title: Nagasakin prefektuuri

text: Nagasakin prefektuurin lentoliikenne kulkee Nagasakin lentoaseman kautta ja laivaliikennettä palvelee Nagasakin satama.Nagasakissa asuu enemmän kristittyjä kuin millään muulla Japanin alueella. Vuonna 2002 68 617 asukasta, eli 4,52 % prefektuurin väestöstä oli katolilaisia.


title: Skotlannin kansallispuolue

text: Skotlannin kansallispuolue (, SNP, gaeliksi "Pàrtaidh Nàiseanta na h-Alba", skotiksi "Scots Naitional Pairtie") on keskusta-vasemmistolainen kansallismielinen puolue, jonka pääteema on Skotlannin itsenäisyys. SNP muodostui vuonna 1934 NPS:n ("National Party of Scotland") ja "Scottish Partyn" yhdistyessä. Vuoden 2007 vaalien jälkeen SNP on ollut Skotlannin parlamentin suurin puolue. Puolueen johtajana ja Skotlannin ensimmäisenä ministerinä on toiminut vuodesta 2014 Nicola Sturgeon.


title: Skotlannin kansallispuolue

text: Skotlannin kansallispuolue kuuluu Euroopan vapaaseen allianssiin ja Euroopan parlamentissa sen edustajat istuvat Vihreät/Euroopan vapaa allianssi -ryhmässä.


title: Skotlannin kansallispuolue

text: Vuoden 2010 vaaleissa puolue sai kuusi Skotlannin 59 parlamenttipaikasta.


title: Skotlannin kansallispuolue

text: Vuoden 2011 Skotlannin parlamentin vaaleissa puolue sai 69 paikkaa 129:stä.


title: Skotlannin kansallispuolue

text: Vuoden 2014 EU-vaaleissa puolue sai kaksi Skotlannille varatusta kuudesta paikasta.


title: Skotlannin kansallispuolue

text: Vuoden 2015 vaalien jälkeen puolueella on 56 parlamenttipaikkaa 59:stä.


title: Skotlannin kansallispuolue

text: Vuoden 2016 Skotlannin parlamentin vaaleissa puolue sai 63 paikkaa 129:stä.


Office of Film and Literature Classification (OFLC) voi tarkoittaa ainakin kahta eri maassa toimivaa järjestöä:


title: STX Europe

text: STX Europe AS on laivanrakennusyhtiö, jolla on 13 telakkaa Suomessa, Ranskassa, Norjassa, Romaniassa, Brasiliassa ja Vietnamissa. STX Europe kuului aikaisemmin norjalaiseen Aker-konserniin nimellä Aker Yards.


title: STX Europe

text: Vuoden 2007 alussa konserni vähensi omistuksensa Aker Yardsista ensin runsaaseen 40 prosenttiin ja myi maaliskuussa 2007 tämänkin osuuden kansainvälisille sijoittajille. Lokakuussa 2007 eteläkorealainen telakkayhtiö STX Shipbuilding osti 39,2 % osuuden Oslon pörssissä noteeratun Aker Yardsin osakkeista. Kauppahinta oli 560 miljoonaa euroa, joka oli 38 % noteerattua kurssia enemmän. 19. elokuuta 2008 STX ilmoitti saaneensa haltuunsa noin 88,37 % Aker Yardsin osakkeista ja muuttavansa yhtiön nimen. Uusi nimi ("STX Europe ASA") rekisteröitiin 16.9.2008, ja se julkistettiin lokakuussa 2008. Osakkeen noteeraaminen Oslon pörssissä lopetettiin helmikuussa 2009.


title: STX Europe

text: STX Finland Oy (ent. Masa-Yards, Aker Yards Oy, Aker Finnyards) on STX Europe AS:n suomalainen tytäryhtiö. Yhtiöllä on Suomessa enää yksi telakka, Hietalahden telakka Helsingissä. Hietalahden telakkaa operoi Arctech Helsinki Shipyard Oy, jonka omistavat puoliksi STX Finland Oy ja Venäjän valtion omistama OSK (United Shipbuilding Corporation).


title: STX Europe

text: Aiemmin STX Finland omisti Hietalahden telakan lisäksi Rauman ja Turun telakat. Rauman telakka myytiin maaliskuussa 2014 Rauman kaupungille STX Finlandin lopetettua toimintansa telakalla. Suomen valtio ja saksalainen Meyer Werft ostivat Turun telakan STX-konsernilta elokuussa 2014. Kauppojen myötä Turun telakan nimeksi tuli Meyer Turku Oy.


title: STX Europe

text: Yhtiö on maailman johtava loistoristeilijöiden valmistaja, ja muun muassa maailman suurimpiin kuuluvat sisarlaivat M/S "Freedom of the Seas", M/S "Liberty of the Seas" ja M/S "Independence of the Seas" sekä M/S "Oasis of the Seas" ja M/S "Allure of the Seas" ovat valmistuneet Turun telakalta huhtikuussa 2006, 2007 ja 2008 sekä lokakuussa 2009 ja 2010. Lähde


title: Vadzim Dzevjatouski

text: Vadzim Anatoljevitš Dzevjatouski (, , s. 20. maaliskuuta 1977 Navapolatskissa) on valkovenäläinen moukarinheittäjä.


title: Vadzim Dzevjatouski

text: Vuonna 1996 Sydneyssä pidetyissä nuorten MM-kisoissa Dzevjatouski saavutti hopeaa tuloksella 70,88. 1999 Euroopan alle 23-vuotiaiden mestaruuskisoissa hän oli neljäs tuloksella 73,34, kauden parhaaksi tulokseksi jäi Bad Oyenhausenissa toukokuussa heitetty 76,77. Lopullisen läpimurtonsa maailman moukarihuipulle Dzevjatouski teki vuonna 2000. Elokuussa hän heitti Brestissä tuloksen 81,36, joka oli lähes viisi metriä parempi kuin edelliskauden ennätystulos, mutta pian tämän jälkeen hänet asetettiin doping-rikkomuksesta kahden vuoden kilpailukieltoon, joka päättyi 17. syyskuuta vuonna 2002.


title: Vadzim Dzevjatouski

text: Dzevjatouski teki paluun aikuisten arvokisoihin 2003 Pariisin MM-kisoihin, joissa hän oli seitsemäs tuloksella 78,13. Vuotta myöhemmin Ateenan olympialaisissa hän sijoittui neljänneksi tuloksella 78,82. 2005 Helsingin MM-kisoissa hän saavutti ensimmäisen aikuisten arvokisamitalinsa sijoituttuaan hopealle maanmiehensä Ivan Tsih’anin takana tuloksella 82,60. Aikaisemmin samalla kaudella hän oli heittänyt Minskissä tuloksen 84,90, joka on hänen voimassa oleva henkilökohtainen ennätyksensä. 2006 Göteborgin EM-kisoissa Dzevjatouski sijoittui tuloksella 80,76 pronssille Tsih’anin ja Olli-Pekka Karjalaisen takana. Dzevjatouski sijoittui Osakan MM-kilpailuissa neljänneksi tuloksella 81,57.


title: Vadzim Dzevjatouski

text: Pekingin olympialaisissa 2008 Dzevjatouski sijoittui alun perin toiseksi Primož Kozmusin jälkeen tuloksella 81,61 ja jätti ensi kertaa maanmiehensä Tsih’anin taakseen. Sittemmin molempien valkovenäläisheittäjien doping-näytteestä ilmoitettiin löytyneen liikaa testosteronia. Joulukuussa 2008 KOK ilmoitti hylänneensä molempien tuloksen ja heidän menettäneen mitalinsa. Dzevjatouskille dopingkäry oli toinen ja hän sai elinikäisen kilpailukiellon. Myöhemmin vuonna 2010 urheilun kansainvälinen välitystuomioistuin CAS kuitenkin kumosi KOK:n päätöksen Pekingissä suoritetun dopingtestauksen puutteiden vuoksi, jonka seurauksena Dzevjatouskin testitulokset mitätöitiin, kilpailukielto peruttiin ja olympialainen hopeamitali palautettiin. Näin myös Dzevjatouskin elinikäinen kilpailukielto mitätöityi.


title: Vadzim Dzevjatouski

text: Hänen Helsingissä MM-kisoissa 2005 antamansa dopingnäyte analysoiltiin uudestaan vuonna 2013 ja hänen julistettiin jääneen kiinni dopingista, nyt siis jo kolmannen kerran, mutta hän vetosi urheilun kansainvälinen välitystuomioistuimeen CAS:iin, joka kuitenkin vuonna 2016 kumosi päätöksen, jonka seurauksena Dzevjatouskin testitulokset mitätöitiin.


title: Vadzim Dzevjatouski

text: Valko-Venäjän mestaruuden Dzevjatouski voitti vuosina 2000 (81,36) ja 2006 (81,95). Vuonna 2005 hän voitti kultaa Universiadeissa. Hän on 194 senttimetriä pitkä ja painaa 120 kilogrammaa.


title: Vadzim Dzevjatouski

text: Syyskuussa 2014 Dzevjatouski valittiin Valko-Venäjän yleisurheiluliiton puheenjohtajaksi.


title: Chemin de fer Arnaud

text: Chemin de fer Arnaud , myös Arnaud Railway, on kanadalainen rautatieyhtiö, jonka toimialue on Québecin provinssi. Yhtiö on perustettu 1965, ja sen omistaa Wabush Mining Company.


title: Chemin de fer Arnaud

text: Yhtiö hoitaa tavaraliikennettä Sept-Îlesin kaupungin pohjoispuolitse kulkevalla radalla. Yhtiön ainoa rataosuus alkaa Point Noiren malmisatamasta ja yhtyy Quebec North Shore and Labrador Railwayhin Arnaud Junctionissa Sept-Îlesin pohjoispuolella. Wabushin kaivosten luona QNS&L:n yhdysliikenteestä vastaa sisaryhtiö Wabush Lake Railway. Yhdysliikennesopimuksen turvin ONS&L kuljettaa Wabush Mining Companyn junat Wabushin ja Arnaud Juctionin välillä.


title: Kruununpuisto (Imatra)

text: Kruununpuisto Imatralla on vuonna 1842 perustettu Suomen vanhin luonnonsuojelualue. Puisto sijaitsee Imatrankosken ympärillä.


title: Kruununpuisto (Imatra)

text: Luonnonsuojelualue perustettiin Venäjän keisari Nikolai I:n käskystä. Alue sai osakseen venäläisten suosiota jo vuonna 1772, jolloin keisarinna Katariina Suuri vieraili Imatralla.


title: Kruununpuisto (Imatra)

text: Kruununpuisto jakautuu neljään osaan: Koski-, Pato-, Muinaisuoman- ja Valtionhotellin puistoon. Alueella on kosken lisäksi muitakin nähtävyyksiä, kuten useita erilaisia muistomerkkejä.


title: Kruununpuisto (Imatra)

text: Puistoon rakennettiin vuonna 2014 noin kilometrin pituinen kaupunkipuro, joka jäljittelee luonnollisia olosuhteita. Vuonna 2018 siinä on runsaasti mm. taimenia.


title: Reykjavik (Kanada)

text: Reykjavik on Alonsan kuntaan kuuluva kylä Manitobajärven rannalla Manitoban provinssissa Kanadassa.


title: Dan Castellaneta

text: Daniel Louis ”Dan” Castellaneta (s. 29. lokakuuta 1957 Chicago, Illinois) on yhdysvaltalainen näyttelijä, Emmy-palkittu ääninäyttelijä ja koomikko, joka tunnetaan parhaiten Homer Simpsonin ja muutaman muun "Simpsonien" hahmon ääninäyttelijänä. Castellaneta on myös vieraillut "Simpsoneissa" kahdesti itseään esittäen sekä käsikirjoittanut yhdessä vaimonsa Deb Lacustan kanssa muutaman jakson, joista 17. tuotantokauden jaksosta ”Intia-ilmiö” he saivat Writers Guild of America -palkintoehdokkuuden.


title: Dan Castellaneta

text: Castellaneta syntyi Chicagossa, Illinoisissa, jossa hän kävi Oak Park High Schoolia ja River Forest High Schoolia ennen opintoja Northern Illinois Universityssä. High schoolissa Castellaneta pelasi baseballia. Valmistumisensa jälkeen hän liittyi paikalliseen komediaseurueeseen The Second Cityyn ja esiintyi samalla teattereissa sekä radiossa.


title: Dan Castellaneta

text: Koomikonuransa lisäksi Castellaneta teki ensi esiintymisensä televisiossa vuonna 1986 elokuvassa "Ei mitään yhteistä", ja vuotta myöhemmin hän teki ensimmäisen ääniroolinsa "The Tracey Ullman Show’ssa" ja pian aloitti uransa merkittävämmän roolinsa "Simpsoneissa" Homer Simpsonina. Huolimatta useista näytelmärooleistaan Castellaneta tunnetaan parhaiten äänirooleistaan, joista hänet on palkittu muun muassa kolme kertaa Emmyllä. Castellaneta on muun muassa lainannut ääntään lampun hengelle Disneyn "Jafarin paluu" -nimisessä animaatioelokuvassa sekä elokuvaan perustuvassa animaatiosarjassa "Aladdin".


title: Dan Castellaneta

text: Näyttelijänä hän on esiintynyt muun muassa sarjoissa "Pulmuset", "Frendit", "Alf", "Hulluna sinuun", "Kaikki rakastavat Raymondia", "70’s Show" ja "Entourage".


title: Dan Castellaneta

text: Castellaneta ääninäyttelee lukuisia hahmoja "Simpsonit"-televisiosarjassa. Vakituisia hahmoja ovat muun muassa seuraavat:


title: Dan Castellaneta

text: Lisäksi Castellaneta on näytellyt sarjassa lukuisia yksittäisissä jaksoissa esiintyneitä hahmoja. Toisinaan hän on tuurannut vierailevia tähtiä, hän esimerkiksi ääninäytteli Hassu-klovnin isää rabbi Krustofskya muutamassa jaksossa, kun Jackie Mason ei ollut käytettävissä.


title: Tomi

text: Tomi on suomalainen miehen etunimi.


title: Tomi

text: Tomin nimipäivä on 21. joulukuuta, mikä on myös Tommin, Tuomaksen ja Tuomon nimipäivä. Suomessa on huhtikuuhun 2016 mennessä syntynyt noin 16 820 Tomia.


title: Tomi

text: Ulkomailla Tomi voi olla myös naisen nimi, muun muassa japanilainen näyttelijätär Tomi Taira sekä amerikkalainen poliitikko Tomi Lahren ovat naisia.


title: Meadow Portage

text: Meadow Portage on kylä Manitoban provinssissa Kanadassa. Kylä sijaitsee Manitoba- ja Winnipegosisjärviä erottavalla kapealla maakannaksella. Se alkoi kehittyä maatalouden, eritoten karjankasvatuksen myötä, ja vuodesta 1970 sillä on ollut oma valtuusto ja pormestari. Kylän asukasluku on noin 80 henkeä. Aiemmin Meadow Portagen väkilukuun laskettiin lisäksi Spence Laken kylän asukasluku. Kylässä on 34 taloutta sekä noin 70 kesäasuntoa.


title: Meadow Portage

text: Kylä sijaitsee paikassa, jossa veneet on ennen vedetty järviä erottavan maakannaksen ylitse.


title: Bloc Québécois

text: Bloc Québécois on kanadalainen, 15. kesäkuuta 1991 perustettu separatistinen puolue, joka pyrkii edistämään Québecin itsenäistymistä Kanadasta. Se on hyvin läheisissä yhteyksissa Parti Québécois'n kanssa.


title: Bloc Québécois

text: Vaikka puolue virallisesti ilmoitti olevansa sosiaalidemokraattinen puolue, ei sillä ole Québecin itsenäistymisen edistämisen lisäksi mitään yhtenäistä ideologiaa.


title: Bloc Québécois

text: Puolueen luonteen vuoksi sillä on ehdokkaita vain Québecissä, ja on näin Kanadan alahuoneen ainoa puolue, joka toimii vain yhdessä provinssissa. Siksi puolue on alahuoneen puolueista ainoa, joka ei periaatteessakaan pysty muodostamaan enemmistöhallitusta, sillä alahuoneen 308 paikasta Québecillä on vain 75. Vuoden 2011 vaaleissa puolueen tulos romahti ja sen paikkamäärä 49:stä neljään.


Luettelo WWE Hall of Fameen nimitetyistä painijoista
Osa WWE Hall of Fameen ilmoitetuista henkilöistä ei ole painijoita, vaan mm. managereja ja selostajia.


title: Greatest Kiss

text: Greatest Kiss on yhdysvaltalaisen rockmusiikkia esittävän Kiss-yhtyeen kokoelma-albumi vuodelta 1997. Albumin ovat tuottaneet Eddie Kramer ja Kiss. Yhdysvalloissa albumi julkaistiin 8. huhtikuuta 1997, Euroopassa 11. marraskuuta 1996, Australiassa 29. marraskuuta 1996 ja Japanissa 9. joulukuuta 1996. Billboardin listalla albumi sijoittui parhaimmillaan listasijalle 77 vuonna 1997.


title: Greatest Kiss

text: Albumista on painettu neljä eri versiota, jotka eroavat toisistaan joissain määrin. Albumin Yhdysvalloissa julkaistu painos sisältää kappaleita ainoastaan yhtyeen vuosina 1974-1980 julkaistuilta studioalbumeilta, jonka lisäksi painos sisältää vuonna 1996 nauhoitetun liveversion kappaleesta "Shout It Out Loud". Albumin muilla painoksilla on mukana yhtyeen vuoden 1992 "Revenge"-albumin kappale "God Gave Rock 'N' Roll to You II" sekä kolme muuta kappaletta enemmän kuin Yhdysvaltain painoksessa.


title: Greatest Kiss

text: Eurooppalainen, meksikolainen ja australialainen versio:


title: Greatest Kiss

text:
Japanilainen versio:
Meksikolainen versio*:
Amerikkalainen versio:


title: Anthony de Mello

text: Anthony de Mello, S.J. (4. syyskuuta 1931 – 2. kesäkuuta 1987) oli intialainen jesuiittapappi ja psykoterapeutti, joka tuli tunnetuksi hengellisyyttä käsittelevistä kirjoistaan. Hän isännöi uransa aikana useita hengellisiä kokouksia ja hänet tunnettiin taitavana puhujana.


title: Anthony de Mello

text: De Mello syntyi Goalla Intiassa vuonna 1931. Hän matkusteli useissa maissa, enimmäkseen Espanjassa ja Yhdysvalloissa, opiskelemassa ja myöhemmin opettamassa. Hän myös perusti rukouskeskuksen Intiaan.


title: Anthony de Mello

text: De Mello kuoli äkillisesti vuonna 1987. Hänen teoksiaan julkaistaan edelleen, ja lisää teoksia on julkaistu hänen kuolemansa jälkeen. Vuonna 1988 joitain hänen mielipiteistään tuomittiin uskonopin kongregaatiossa. Kardinaali Ratzinger, joka myöhemmin sai nimen Paavi Benedictus XVI, kirjoitti: ""Mutta jo eräissä kohdissa hänen varhaisissa kirjoituksissaan, sekä myöhemmissä töissä vielä vahvemmin, on huomattavissa kasvavaa etäisyyttä kristillisen uskon olennaiseen sisältöön... Tällä tiedoksiannolla, tarkoituksenaan suojella kristillisen totuuden hyveitä, tämä kongregaatio julistaa, että yllä mainittu asenne on yhteensopimaton katolisen uskon kanssa ja voi aiheuttaa vakavaa harmia.""


title: Betoniporsas

text: Betoniporsas on liikenne-esteenä käytettävä betonista valettu kulkueste. Niitä on tavallisesti kaupunkien kävelykaduilla ja pysäköintialueilla. Suomessa betoniporsaat ovat tavallisesti pitkänomaisia möhkäleitä, joissa on punaisia ja keltaisia raitoja, mutta näitä pidetään epäesteettisinä.


title: Betoniporsas

text: Kaupunkikuvan kaunistamiseksi on tehty myös muun muassa sian ja kilpikonnan muotoisia betoniporsaita. Sian muotoisia on suunnitellut esimerkiksi Pekka Jylhä, Espoon betoniporsaiden suunnittelija.


title: Kugluktuk

text:
Kugluktuk (inuvialuktuniksi (inuinnaqtunin murteella) "Qurluktuk", ’liikkuvien vesien paikka’, , 1. tammikuuta 1996 saakka Coppermine) on kylä Nunavutin territorion pohjoisosassa Kanadassa. Kylä sijaitsee Coronationinlahden rannalla Victoriansaaren lounaispuolella. Se on Nunavutin territorion läntisin kylä, ja sijaitsee lähellä Luoteisterritorioiden rajaa. Vuoden 2006 väestönlaskennan mukaan kylässä asui 1 302 asukasta, joten se oli territorion yhdeksänneksi suurin asutuskeskus.
Kylässä on nykyisin kaikki taloudet kattava langaton Internet-yhteys. Alueelle ei johda lainkaan tietä, ja ainoa liikenneyhteys muualle territorioon on lentokone. Kylän lähellä sijaitsee Kugluktukin lentoasema.


title: Kugluktuk

text: Alueen perinteinen kieli on inuinnaqtun, jota kirjoitetaan latinalaisin aakkosin erutuksena inuktitutin kielen aakkosista. Inuktitutin kielen aakkosia käytetään lähinnä vain Nunavutin territorion hallintoyhteyksissä.


title: Kugluktuk

text: Kugluktuk sijaitsee Pohjoisen jäämeren rannalla, ja maisemaa hallitsevat kivikkoiset ja paljaat Kanadan kilven kalliot. Alueella vallitsee lähes kuiva arktinen ilmasto, johon liittyvät erittäin kylmät talvet. Kesän keskilämpötila jää niin alhaiseksi, etteivät puut kasva. Lumisadetta esiintyy myös keskikesällä.


title: Coppermine

text: Coppermine voi tarkoittaa:


title: Kruununpuisto (kirja)

text: Kruununpuisto on Laila Hirvisaaren kirjoittaman "Imatra"-romaanisarjan ensimmäinen osa. Se julkaistiin vuonna 2005 Otavan kustantamana.


title: Kruununpuisto (kirja)

text: Kirjan tapahtumat sijoittuva 1900-luvun alkuun. Imatran Valtionhotelli on valmistunut hiljattain ja Imatralla vierailee runsaasti venäläisiä aatelisia sekä muita turisteja. Aivan toisenlaisessa maailmassa elävät Tornatorin tehdastyöläiset. Kaikki kuitenkin samalla tavalla ihastelevat Imatrankoskea ja sen voimaa, ja Vuoksella kalastavat niin ulkomailta tulleet herrat kuin paikalliset asukkaatkin.


title: Kruununpuisto (kirja)

text: Kirjan aloittamat tapahtumat saivat jatkoa syyskuussa 2006 ilmestyneessä Imatra-sarjan toisessa osassa "Myrskyn edellä".


title: Kruununpuisto (kirja)

text: "Kruununpuisto"- ja "Myrskyn edellä" -romaaneihin perustuvan Kruununpuisto-nimisen näytelmän kantaesitys oli Teatteri Imatran kesäteatterissa 27. kesäkuuta 2007. Näytelmän dramatisoi Helena Anttonen, ja sen ohjasi Petteri Sallinen. Rooleissa olivat muun muassa Anu Hälvä (Julia Sorokina), Marjukka Halttunen (Lyyli Rampala, Kitty Brissac), Pekka Autiovuori (Boris Benois) ja Tarja Markus (Olga Kusevitski, sisäkkö Natalia).


title: Kruununpuisto (kirja)

text: Tornatorin tehtaan johtaja Eugen Wolff on karkotettu maasta, koska hän oli johtamassa suomalaisten lähetystöä, joka vastusti venäläistämistoimia. Hänen poissa ollessaan tehtaasta vastaa apulaisjohtaja Olsson. Tornatorin tehdastyöläiset asuvat perheineen Ritikanrannassa. Tilaa ei ole runsaasti, mutta asuinkasarmi on uusi ja viihtyisä. Tornatorin puutarhurina toimii Nikolai Kuzmin. Hän on venäläissyntyinen, eikä hänen anoppinsa, Ruokolahdella asuva Lyyli Rampala, ole koskaan hyväksynyt että tytär nai ryssän. Nikolailla ja Elviira Kuzminalla on 15-vuotias tytär Anna Kristiina. Nikolain äiti, leskirouva Jekaterina Kuzmina, asuu Vuoksen rannalla suuressa keltaisessa talossa. Hänen naapurinaan on Abraham Hölttä, Varpasaaren kalastusmajan soutaja ja vartija.


title: Kruununpuisto (kirja)

text: Inkerinmaalla Tammikartanossa eletään aivan toisenlaista elämää. Kreivi Konstantin Benois ja hänen vaimonsa kreivitär Darja Benois suunnittelevat matkaa Imatralle. Matkan todelliset syyt pidetään useimmilta salassa. Kreivittären seuraneidiksi on palkattu helsinkiläinen Julia Sorokina, jonka täti Sofia on ollut Tammikartanossa töissä jo parina kesänä. Lähellä Tammikartanoa sijaitsee Osminon kartano, jossa asuvat Konstantin Benoisin yli 90-vuotiaat sedät Boris ja Leonid Benois sekä Leonidin vaimo Jevgenia. Kreivittären matka Imatralle kulkee Pietarin kautta. Siellä nuori Julia kohtaa suuriruhtinaita sekä itsensä Venäjän keisari Nikolai II:n. Keskustelun aiheeksi nousee useissa tilanteissa Suomen asema, varsinkin kun Helsingistä kantautuvat uutiset kenraalikuvernööri Nikolai Bobrikovin murhasta. Isänmaallinen Julia uskaltautuu puolustamaan Suomea välillä hyvinkin kiivain sanoin.


title: Carl Verheijen

text: Carl Eduard Verheijen (s. 26. toukokuuta 1975 Haag, Alankomaat) on alankomaalainen pikaluistelija ja moninkertainen arvokisamitalisti. Hän on keskittynyt 5 000 ja 10 000 metrin matkoille, mutta menestyy myös yleiskilpailussa.


title: Carl Verheijen

text: Vuonna 1997 Verheijen voitti universiadeissa Jeonjussa kultaa 5 000 ja 10 000 metrin matkoilta. Vuosituhannen alkuvuosista lähtien hän on kuulunut maailman huippuluistelijoiden joukkoon. Ensimmäiset kansainvälisten arvokisojen mitalinsa hän saavutti vuonna 2001 matkakohtaisissa MM-kisoissa Salt Lake Cityssä, missä hän voitti kultaa 10 000 metrillä ja saavutti vielä 5 000 metrillä hopeaa. 5 000 ja 10 000 metrin yhteisessä maailmancupissa hän sijoittui toiseksi. 2002 hän oli EM-kisoissa hopealla, Salt Lake Cityn olympialaisissa 5 000 metrillä kuudes ja samana vuonna yleisluistelijoiden MM-kisoissa neljäs. Pitkien matkojen maailmancupissa hän sijoittui kolmanneksi.


title: Carl Verheijen

text: 2003 Verheijen saavutti Berliinissä yksittäismatkojen MM-kisoista 10 000 metriltä hopeaa ja 5 000 metriltä pronssia. Samalla kaudella hän voitti maailmancupin kokonaiskilpailun 5 000 / 10 000 metrin matkalla. 2004 hän oli EM-kisoissa Heerenveenissä hopealla, yleiskilpailun MM-kisoissa Hamarissa pronssilla ja matkakohtaisissa MM-kisoissa Soulissa voitti kultaa 10 000 metrillä sekä hopeaa 5 000 metrillä. 5 000 m / 10 000 m -maailmancupissa hän oli toinen ja 1 500 metrin maailmancupissa neljäs. Vuonna 2005 hän saavutti EM-pronssia Heerenveenistä, oli yleisluistelijoiden MM-kisoissa Moskovassa neljäs ja saavutti yksittäismatkojen MM-kisoissa Inzellissä joukkuetakaa-ajokullan lisäksi 5 000 metrillä pronssia ja kymppitonnilla hopeaa. Pitkien matkojen maailmancupissa hän oli neljäs.


title: Carl Verheijen

text:
Vuonna 2006 Verheijen oli EM-kisoissa yhdeksäs. Torinon olympialaisista hän saavutti pronssia 10 000 metriltä ja joukkuetakaa-ajosta ja oli 5 000 metrillä neljäs. 5 000 ja 10 000 metrin maailmancupissa hän oli kolmas. 2007 hän sijoittui pronssille yleisluistelun EM- ja MM-kisoissa. Matkakohtaisissa MM-kilpailuissa Salt Lake Cityssä hän saavutti kultaa joukkuetakaa-ajossa, hopeaa 10 000 metrillä ja pronssia 5 000 metrillä. 5 000 ja 10 000 metrin maailmancupissa hän sijoittui toiseksi. Vuonna 2008 Verheijen oli yleisluistelun MM-kilpailuissa yhdeksäs ja matkakohtaisissa kisoissa 5 000 metrillä neljäs. 2009 hän sijoittui EM-kilpailuissa viidenneksi. Matkakohtaisissa MM-kilpailuissa hän sai kultaa joukkuetakaa-ajossa ja sijoittui 10 000 metrillä neljänneksi. 5 000 ja 10 000 metrin maailmancupissa hän oli neljäs.
Maailmancupin osakilpailuvoittoja Verheijen on saavuttanut urallaan seitsemän kappaletta. Alankomaiden mestaruuskilpailuista hänellä on kaikkiaan 22 mitalia, joista kultaisia neljä. 21. maaliskuuta 1998 Calgaryssä hän teki silloisen pienen yleiskilpailun maailmanennätyksen 153,767, ja 4. joulukuuta 2005 Heerenveenissä 10 000 metrin maailmanennätyksen 12.57,92, joka sekin on sittemmin rikottu.
Verheijen on 181 senttimetriä pitkä ja painaa 78 kilogrammaa. Seuratasolla hän edustaa S.V. Eemlanddia. Verheijenin isä Eddy Verheijen oli aikoinaan kansallisen tason pikaluistelija.


title: Cramo

text: Cramo Oyj (vuoteen 2006 Rakentajain Konevuokraamo Oyj) on vuonna 1953 perustettu suomalainen, rakennuskoneiden ja -laitteiden vuokraamiseen keskittynyt yritys. Konevuokrauksen lisäksi Cramon päätoimialueiden joukkoon on kohonnut myös siirtokelpoisten tilojen vuokraus ja myynti. Tällaisia tiloja ovat esimerkiksi sekä tilapäiseen että pysyvään käyttöön tarkoitetut toimisto-, päiväkoti- ja koulurakennukset ja vanhusten palvelukodit.


title: Cramo

text: Vuonna 2012 Parmaco osti Cramon siirtokelpoisten tilojen valmistusliiketoiminnan ja asiakasohjautuvien siirtokelpoisten tilojen vuokrausliiketoiminnan.


title: Cramo

text: Yrityksen perustivat 1953 rakennusmestarien yhdistykset ja niitä lähellä oleva vakuutusyhtiö Louhi. Yrityksen alkuvaiheessa oli myrskyä, sillä petosten vuoksi sen johtajia jouduttiin erottamaan. Kun Louhi päätyi Pohjolan omistukseen, myös Rakentajain Konevuokraamo joutui sen hoiviin. 1990-luvulla alaa hallitseva RK ja sen kilpailija A-Rakennusmies (nyk. Ramirent) tekivät useita yrityksiä hintasopimuksiin, jotka eivät kuitenkaan pitäneet.


title: Cramo

text: Yritys on perinteisesti toiminut erityisesti Suomessa. Vuodesta 2000 lähtien liiketoiminta on kasvanut yritysostojen myötä myös ulkomaille, aluksi Venäjän, Viron ja Puolan suuntaan. Vuoden 2006 alussa ruotsalainen Cramo liitettiin Rakentajain Konevuokraamon tytäryhtiöksi. Tämä nosti yrityksen liikevaihdon kertaheitolla viisinkertaiseksi yli 400 miljoonaan euroon. Samalla henkilöstömäärä konsernissa kasvoi vajaasta 600:sta yli 1600 henkilöön. Samalla yhtiön toiminta laajeni Ruotsin, Norjan, Tanskan, Alankomaiden, Latvian ja Liettuan vuokrausmarkkinoille.


title: Cramo

text: Rakentajain Konevuokraamo muutti nimekseen Cramo Oyj 24. marraskuuta 2006, kun ylimääräinen yhtiökokous 20. marraskuuta oli hyväksynyt yhtiön hallituksen esityksen.


title: Cramo

text: Cramon vuokrauskalusto kattaa yli 150 000 rakentamisen käyttöön tarkoitettua konetta ja laitetta. Lisäksi Cramo tarjoaa enenevässä määrin niin sanottuja työmaapalveluja. Tällä tarkoitetaan, että yritys toimittaa rakennustyömaan urakoitsijalle laitteiden sijaan niitä laajempia rajattuja osaurakoita. Esimerkkejä ovat vaikka työmaan sähköistys ja suojaus säätä vastaan tai rakentamisen kuivaustyöt tai betonilattioiden hionnat.


title: Cramo

text: Cramo on alansa markkinajohtaja Suomessa, Ruotsissa ja Virossa. Viime vuosien yrityskauppojen myötä Cramo on kasvanut alansa viiden merkittävimmän toimijan joukkoon Euroopassa.


title: Coronationinlahti

text: Coronationinlahti () on laajamerkityksinen käsite Victoriansaaren ja Nunavutin territorion mannerosan väliselle, oikeastaan salmen muodostamalle vesialueelle Kanadassa. Lahden nimesi Sir John Franklin vuonna 1821 kuningas Yrjö IV:n kruunajaisten kunniaksi. Lahti (salmi) muodostaa osan Luoteisväylän eteläisempää reittiä.


title: Coronationinlahti

text: Koillisessa Coronationinlahti on yhteydessä Kuningatar Maudin lahteen Deasensalmen kautta, ja luoteessa Beaufortinmereen (Pohjoiseen jäämereen) Dolphin ja Unionsalmen kautta.


title: Coronationinlahti

text: Lahteen laskevat vetensä Rae-, Richardson-, Coppermine- ja Treejoet. Copperminejoen suulla on pieni Kugluktukin kylä. Lahdella on yksi huomattava sivulahti, Bathurst Inlet.


title: Coronationinlahti

text: Alueen ympäristöä ja alkuperäiskulttuuria tutkivat vuonna 1916 Rudolph Anderson ja Diamond Jenness osana Kanadan arktista tutkimusmatkaa (Canadian Arctic Expedition).


title: Coronationinlahti

text: Suuri osa Kanadan pohjoisista merialueista on kartoittamatta modernien vaatimusten mukaisesti. Tätä on pidetty osasyynä kesällä 2010 tapahtuneeseen risteilyalus Clipper Adventuren karilleajoon Coronationlahdella, noin 100 kilometriä Kugluktukista itään.


title: Coronationinlahti

text: Coronationinlahdella sijaitsee myös Yorkin herttuan saariryhmä.


title: Toronton elokuvajuhlat

text: Toronton elokuvajuhlat ("Toronto International Film Festival", "TIFF") on Torontossa, Kanadassa vuosittain järjestettävä kansainvälinen elokuva-alan tapahtuma. Kävijämäärältään se on alansa suurin maailmassa. Toronton elokuvajuhlat aloittivat vuonna 1976 esittelemällä maailman eri elokuvajuhlien parhaita elokuvia.


title: Toronton elokuvajuhlat

text: Tapahtuma alkaa Labor Dayn (syyskuun ensimmäinen maanantai) jälkeisenä torstaiyönä ja kestää kymmenen päivää. Noin 300–400 elokuvaa näytetään noin 23 valkokankaalla Toronton keskustan teattereissa. Vaikka juhlat ovat viime vuosina kiinnittäneet enemmän huomiota valtavirran Hollywood-elokuviin kuin aikaisemmin, on se säilyttänyt indie-juurensa.


title: Toronton elokuvajuhlat

text: Tapahtumaa pidetään usein Oscar-kilpailun laukaisijana.


title: Dressmann

text: Dressmann on alun perin norjalainen miesten vaatteisiin keskittynyt myymäläketju, jolla on myymälöitä Norjan lisäksi Islannissa, Ruotsissa, Suomessa, Saksassa, Tanskassa ja Itävallassa. Myymälöiden lisäksi ketjulla on internetissä toimiva verkkokauppa. Dressmann-ketjun omistaa Varner-Gruppen. Suomessa on myös Dressmann XL -myymälöitä, joiden kokovalikoima on 2XL–9XL.


title: Dressmann

text: Dressmann-ketjun historia ulottuu vuoteen 1962, jolloin 25-vuotias norjalainen Frank Varner päätti perustaa ainoastaan miesten vaatteita myyvän liikkeen. Perustamiseen tarvittavat rahat hän sai lainaksi äidiltään ja anopiltaan. 40 000 kruunulla hän avasi ensimmäisen myymälän Thorvald Meyersgatanille Osloon. Vuonna 1965 avattiin toinen myymälä Oslossa, ja kolmas avautui Trondheimiin. "Dressmann" tuli ketjun nimeksi vuonna 1967, kun Oslon Skippergatanin myymälä avautui. Ketju käytti iskulausetta ”laatua kohtuuhintaan”.


title: Dressmann

text: Vuonna 1991 Frank Varner antoi 70 myymälästä koostuvan ketjun ohjakset pojalleen Petter Varnerille, jonka käsissä ketjun myymälöiden lukumäärä ylitti kolmensadan ja liikevaihto kahden miljardin rajan. Dressmann on saavuttanut miesten vaatteiden markkinajohtajuuden Pohjois-Euroopan markkinoilla.


title: Dressmann

text: Dressmann laajeni voimakkaasti muualle Eurooppaan 1990-luvun loppupuolella. Vuonna 1995 avattiin myymälä Latvian pääkaupungissa Riiassa ja koko maan myymälöiden määrä nousi kolmeen. Vuonna 1996 Dressmann avasi ensimmäisen neljästä Islannin-myymälästään Reykjavíkissa. Vuonna 1997 Dressmann osti ruotsalaisen Hägenfelt-vaateliikeketjun ja alkoi toimia Ruotsissa. Dressmann avasi ensimmäiset myymälänsä Saksassa, Hampurissa vuonna 2001. Tanskassa ketju aloitti vuonna 2003. Suomeen Dressmann rantautui vuonna 2000, kun ketjun kaksi ensimmäistä myymälää avattiin Lahteen ja Tampereelle.


title: Dressmann

text: 2000-luvun puolivälissä Dressmann oli yksi Varner-yhtymän yhdeksästä ketjusta. Muita olivat muun muassa farkkuketju Carlings, nuorten naisten Bik Bok, aikuisten naisten Vivikas ja koko perheen Cubus.


title: Samuel de Champlain

text: Samuel de Champlain (noin 1580 – 25. joulukuuta 1635) oli ranskalainen maantieteilijä, tutkimusmatkailija ja Québecin kaupungin perustaja. Hän oli myös merkittävästi mukana Pohjois-Amerikan avaamisessa ranskalaiselle kaupalle, erityisesti turkiskaupalle. Hän teki suurimman osan tutkimusmatkoistaan Québeciin, jonka kanadanranskalaisessa väestössä hänen vaikutuksensa yhä näkyy. Hänen toimintamallinsa oli tutkia Pohjois-Amerikkaa useita kuukausia tai vuosia ja palata sitten Ranskaan hakemaan rahoitusta tuleville tutkimusmatkoille.


title: Samuel de Champlain

text: De Champlain tuli Kanadaan tutkimusmatkalle ensimmäisen kerran vuonna 1603. Vuonna 1608 hän perusti Québecin siirtokunnan, josta tuli silloisen Uuden-Ranskan pääkaupunki. Vuonna 1609 hän löysi järven, joka on myöhemmin nimetty hänen mukaansa, ja teki muita tutkimsusmatkoja nykyisen New Yorkin osavaltion alueella ottaessaan osaa taisteluun mohawkeja vastaan intiaaniliittolaistensa montagnaisien, huronien ja algonkinien kanssa. Vuonna 1610 Champlain soti jälleen mohawkeja vastaa liittolaistensa kanssa mutta oli tällä kertaa vähällä hävitä taistelun. Vuonna 1611 hän perusti Place Royal -nimisen kauppapaikan, josta kehittyi myöhemmin Montréalin suurkaupunki. Vuonna 1615 hän löysi Huronjärven ja otti osaa onondagoja vastaan suunnattuun sotaretkeen, joka kuitenkin epäonnistui susquehannockliittolaisten myöhästyttyä taistelusta.


title: Samuel de Champlain

text: Toimiessaan Uuden-Ranskan kenraalikuvernöörinä (käskynhaltijana) vuodesta 1612 hän hankki paljon alueita brittiläisen siirtokunnan Uuden-Englannin pohjoisosista. Champlain kuoli 1635.


title: Berensjoki

text: Berensjoki () on joki Manitoban ja Ontarion provinssien raja-alueella Kanadassa. Joki alkaa Ontarion puolelta Pringlejärvestä ja virtaa Berens-, Pikangkum-, Barton-, Stout-, Sharpstone-, Moar- ja Fishingjärvien kautta Little Grand Rapidsin kylän luona sijaitsevaan Familyjärveen ja siitä edelleen Horseshoejärven kautta Winnipegjärveen. Horseshoejärven alapuolella joki haaraantuu kahdeksi erilliseksi uomaksi, Berensjoeksi ja Etomamijoeksi. Uomat yhtyvät Berens Riverin kylän itäpuolella ennen Winnipegjärveä.


title: Radar Scope

text: Radar Scope on Nintendon kehittämä ja vuonna 1980 julkaisema shoot 'em up -peli, jonka voi nähdä "Space Invadersin" ja "Galaxianin" risteymänä.


title: Radar Scope

text: Huolimatta yleisestä uskosta, peli ei ole Nintendon ensimmäinen kolikkopeli. Aikaisempiin peleihin lukeutuvat "Computer Othello" (vain Japani), "Sheriff" (Yhdysvalloissa Exidyn julkaisemana "Bandido"), ja "Space Firebird" (Yhdysvalloissa Segan/Gremlinin julkaisemana).


title: Radar Scope

text: Vihollisen, Gamma Raiderin, alukset leijailevat uhkaavasti ruudun yläreunassa, ja pelaaja voi osua ammuksillaan vain alimmaiseen riviin, kun se saavuttaa "verkkoasteikon". Vihollisalukset kaartelevat alueen läpi ampuen vihreitä ammuksia, ja sitten palaavat takaisin ryhmään, kuten "Galaxianissa". Kun enemmän vihollisia on tuhottu, viholliset hyökkäävät isommalla joukolla, ja joskus vahingoittuessaan alukset saattavat heittäytyä itsemurhaisesti pelaajaa kohti.


title: Radar Scope

text: Peli oli Japanissa suosittu hetken aikaa, joten silloinen Amerikan Nintendon toimitusjohtaja Minoru Arakawa teki pelistä suuren tilauksen. Kun pelit saapuivat New Yorkiin, oli kulunut kuukausia pelin ympärillä olleesta kuhinasta. Yhdysvaltalaiset pelihallit eivät olleet vakuuttuneita, joten Amerikan Nintendolle jäi varastoon tuhansia myymättömiä yksiköitä. Arakawa kohtasi kaupallisen tappion, joten hän pyysi appeansa (Nintendon toimitusjohtaja Hiroshi Yamauchi) toimittamaan hänelle uuden pelin, jonka hän voisi asentaa "Radar Scopen" tilalle yksiköihin.


title: Radar Scope

text: Koska Yamauchi ei halunnut ottaa väkeään pois muista tehtävistä, hän nimesi kokemattoman suunnittelijan Shigeru Miyamoton muokkaamaan peliä niin, että se vetoaisi asiakkaisiin. Miyamoto suunnitteli aivan uuden pelin "Donkey Kong"in, joka käytti "Radar Scopen" laitteistoa. Noin 3000:sta alkuperäisestä kolikkopeliyksiköstä 2000:een muokattiin uusi peli. Muutetut yksiköt kuljetettiin Pohjois-Amerikkaan, jossa "Donkey Kongista" tuli suurmenestys.


title: Radar Scope

text: Useat pelaajat pitivät pelin äänimaailman korkeita sirkutuksia vastenmielisinä.


title: Julie Kavner

text: Julie Deborah Kavner (s. 7. syyskuuta 1950 Los Angeles, Kalifornia) on Emmy-palkittu yhdysvaltalainen näyttelijä ja ääninäyttelijä. Parhaiten hänet tunnetaan Marge Simpsonin ääniroolista piirrossarjassa "Simpsonit". Yhdysvalloissa hän on tunnettu myös Brenda Morgensternin roolista "Rhoda"-sarjassa.


title: Julie Kavner

text: Juutalainen Kavner syntyi Los Angelesissa. Hän asui koko lapsuutensa ja nuoruutensa ajan Etelä-Kaliforniassa. Kavner kävi Beverly Hillsin High Schoolia, ja opiskeli näyttämötaidetta ja valmistui San Diegon yliopistosta vuonna 1971.


title: Julie Kavner

text: "Rhodan" päätyttyä Kavner siirtyi elokuviin. Vuonna 1992 hän näytteli pääroolin Nora Ephronin ohjaamassa komediadraamassa "This Is My Life". Lisäksi hänellä on ollut sivurooleja elokuvissa "Faijallako vitsit vähissä", "Hannah ja sisaret", "Kolmannen korvapuusti", "New York Stories", "Heräämisiä", "Ihan mitä vaan", "Hyvästi Pariisi", "Harry pala palalta" ja "Klik!". "Simpsoneissa" Kavner on ääninäyttellyt alusta alkaen Marge Simpsonia ja tämän kaikkia naispuolisia sukulaisia, kuten Pattya ja Selmaa sekä Jacqueline Bouvieria. Kavner on neuvotellut sopimukseensa kohdan, jonka mukaan hänen ei tarvitse koskaan esittää hahmojensa ääniä kameran edessä, koska hänen mukaansa se tuhoaisi illuusion.


title: Little Grand Rapids

text: Little Grand Rapids on kylä Manitoban provinssin itäosassa Kanadassa lähellä Ontarion rajaa, Familyjärven rannalla Berensjoen varrella, noin 280 kilometriä pohjoiskoilliseen provinssin pääkaupungista Winnipegistä. Kylään johtaa ainoastaan talvitie, ja asukkaat ovat lentokoneilla suoritettavan tarvikehuollon piirissä. Kylässä on kauppa, oma lentokenttä sekä Kanadan ratsupoliisin asema. Kylän ja sen yhteydessä sijaitsevan Little Grand Rapidsin reservaatin yhteenlaskettu asukasluku on noin 1 000 henkeä.


title: M/S Viking XPRS

text: M/S Viking XPRS on Viking Line -varustamolle huhtikuussa 2008 valmistunut matkustaja-autolautta. Laiva rakennettiin Aker Yardsin Helsingin telakalla ja se myöhästyi alkuperäisestä valmistumisaikataulustaan yli kahdella kuukaudella. Aker Yards syytti myöhästymisestä moottorintoimittaja Wärtsilää. 4. maaliskuuta 2008 saadun tiedon mukaan liikenteen oli tarkoitus alkaa Helsingistä 28. huhtikuuta kello 11.30. Alus luovutettiin Viking Linelle 21. huhtikuuta 2008.


title: M/S Viking XPRS

text: Alus on suunniteltu Helsingin ja Tallinnan väliseen reittiliikenteeseen ja sillä on kaksi päivittäistä edestakaista vuoroa. Matka-aika on kaksi tuntia ja 30 minuuttia. Laivan kummi on iskelmälaulaja Paula Koivuniemi."Viking Gracen" myötä Viking Line muutti hyttiluokkien nimet perinteisistä kirjainlyhenteistä nimistä uusiin kuvailevampiin nimiin. Nimet on muutettu hiljalleen myös muilla Viking Linen aluksilla. Kaikissa hyteissä on WC ja suihku.


title: M/S Viking XPRS

text: Alukseen tehtiin muutoksia pian valmistumisen jälkeen, sillä sen sisätilojen ratkaisut eivät olleet toimivia, ja laivasta puuttui yökerho kokonaan.


title: M/S Viking XPRS

text: "Condé Nast Traveler" -lehti valitsi laivan maailman parhaaksi risteilyalukseksi keskisuurten risteilyalusten sarjassa. Tulosta kritisoi "Cruise Business Review", joka huomautti, että kyseessä on matkustaja-autolautta eikä varsinainen risteilyalus.


title: M/S Viking XPRS

text: Alusta uudistettiin vuonna 2015, jolloin avattiin muun muassa uusi à la carte -ravintola Wine & Dine sekä pienempi Fashion Shop -myymälä kokousosaston yhteyteen. Lisäksi uusittiin kokousosaston aula, leikkihuone ja ravintola Red Rose. Ulkokansille tuli lisää istumapaikkoja.


title: M/S Viking XPRS

text: Tammikuussa 2017 "Viking XPRS" siirtyi Landskronassa telakalle, jossa yleiset tilat ja hyttiosastot uudistettiin. Alus sai myös uudet potkurit. Telakkakäynnin ajan Helsinki–Tallinna-reitillä liikennöi "M/S Rosella".


title: M/S Viking XPRS

text: Viking Line ilmoitti lokakuussa 2012, että se tekee "Viking XPRS:llä" mittavia kululeikkauksia siirtämällä laivan Viron lipun alle. Hyöty tulisi siitä, että Virossa palkat ja sosiaalikustannukset olisivat jopa 40 prosenttia alhaisemmat. Muutosaie kosketti yli kahtasataa työntekijää.


title: Yeardley Smith

text: Martha Maria Yeardley Smith (s. 3. heinäkuuta 1964 Pariisi) on yhdysvaltalainen näyttelijä ja Emmy-palkittu ääninäyttelijä, joka tunnetaan parhaiten Lisa Simpsonin äänenä amerikkalaisessa piirrossarjassa "Simpsonit".


title: Yeardley Smith

text: Smith syntyi Pariisissa, Ranskassa, ja kasvoi Washingtonissa, Yhdysvalloissa. Hän on Joseph Yeardley ”Joe” Smithin (1931–2006) tytär.


title: Yeardley Smith

text: "The Jane Pauley Show’ssa" Smith kertoi kamppailleensa bulimiaa vastaan 25 vuotta. Myös Lisa Simpson kärsi syömishäiriöstä "Simpsonien" 16. tuotantokauden jaksossa ”Vihollinen vuoteessani”. Smith ei pääsääntöisesti esitä "Simpsoneissa" mitään muita hahmoja kuin Lisaa, mutta hän teki osan Maggie-vauvan äänistä sarjan varhaisemmilla tuotantokausilla.


title: American Idol (2. tuotantokausi)

text: American Idolin toinen tuotantokausi alkoi 19. tammikuuta 2003 ja päättyi 20. toukokuuta 2003. Tästä vuodesta eteenpäin on ollut vain yksi juontaja, Ryan Seacrest.


title: American Idol (2. tuotantokausi)

text: Koelaulut pidettiin New Yorkissa, Los Angelesissa, Miamissa, Detroitissa, Atlantassa, Nashvillessa ja Austinissa syksyllä 2002.


title: American Idol (2. tuotantokausi)

text: Formaattia muutettiin hieman toisella kaudella; kolmenkymmenen henkilön ryhmän sijaan semifinalistit jaettiin neljään kahdeksan henkilön ryhmään.


title: American Idol (2. tuotantokausi)

text: 32 semifinalistia (ensimmäisellä kaudella heitä oli 30) olivat:Yllättävä käänne toi neljä Hollywoodissa pudonnutta kilpailijaa takaisin villi kortti -kierrokselle:Kiistanalaisuutta syntyi, kun semifinalisti Frenchie Davis joutui jättämään ohjelman, koska neljä vuotta ennen ohjelmaa otettuja yläosattomia kuvia löytyi lapsiporno-sivustolta.


title: American Idol (2. tuotantokausi)

text: Toisella kaudella Seacrest juonsi yksin, koska Dunkleman ilmeisesti inhosi ohjelman parissa työskentelyä ja studio oli tyytymätön hänen suoritukseensa. Kristin Holt toimi kirjeenvaihtajana.


title: American Idol (2. tuotantokausi)

text: Ruben Studdard voitti ja Clay Aiken tuli toiseksi. 24 miljoonasta äänestä Studdard voitti vain 130 000 äänen erolla, mutta tulosten totuudenmukaisuudesta on edelleen epäilyjä. Kommunikaattoriteollisuudessa puhuttiin linjojen ylikuormittumisesta ja että 150 miljoonaa ääntä olisi puuttunut lopullisista tuloksista. Sittemmin äänestystä on muutettu tämän ongelman välttämiseksi. Viidennen kauden alkua edeltävässä haastattelussa tuottaja Nigel Lythgoe paljasti, että Aiken oli johtanut äänestystä villi kortti -viikolta finaaliin asti. Studdardin voitosta huolimatta Aiken on saanut suurempaa menestystä ja tehnyt siten kauden todellisen läpimurron.


title: American Idol (2. tuotantokausi)

text: Pientä kiistanalaisuutta ilmeni, kun Simon Cowell väitti Clay Aikenin katsoneen Ryan Seacrestin korttia kulissien takana ja siten tienneen tulokset tuntia ennen niiden julkistamista. "Larry King Live" -ohjelmassa seuraavana päivänä Aiken myönsi nähneensä kortin, mutta ei pystynyt lukemaan sitä valaistuksen vuoksi. Hän kuitenkin sanoi pystyneensä päättelemään nimen olevan liian pitkä hänen omakseen. Suorassa tuloslähetyksessä hänen nähtiin kääntyvän Studdardin puoleen ja kuiskaavan jotain hänen korvaansa ennen kuin tulokset julkistettiin. Tätä fanit pitivät merkkinä siitä, että hän tiesi ettei ollut voittanut.


title: American Idol (2. tuotantokausi)

text: Kilpailun aikana Rubenin nähtiin käyttävän usein 205 Flava jersey-paitoja, joissa nähtiin hänen aluekoodinsa. Kun Seacrest kysyi niistä kauden alussa, Ruben sanoi vain edustavansa 205-aluetta. Pian kilpailun jälkeen Ruben haastoi 205 Flavan oikeuteen kahdesta miljoonasta dollarista, koska he olivat käyttäneet hänen kuvaansa mainostarkoituksessa. 205 Flava vastasi väitteellä, että Ruben oli ottanut heiltä vastaan 10 000 dollaria kyseisten paitojen käyttämisestä ja näyttivät todisteena kahdeksan lunastettua šekkiä. Jos syytteet olivat tosia, ne olivat selvästi "Idolin" sääntöjä vastaan. Asia selvitettiin oikeudessa.


title: American Idol (2. tuotantokausi)

text:
Huhumyllyt jauhoivat jälleen vuonna 2005, kun kakkoskauden kilpailija Corey Clark, joka hylättiin ohjelmasta salaamansa rikosrekisterin vuoksi, väitti olleensa suhteessa tuomari Paula Abdulin kanssa. Clark myös väitti saaneensa sen johdosta kilpailussa etuoikeuksia Abdulilta. Foxin suorittama tutkinta ei löytänyt todisteita Clarkin väitteille.
Paul Anka esiintyi finaalilähetyksessä.
"Lähde"


title: Pyhäjärvi (Tammela)

text: Pyhäjärvi (tunnetaan myös nimellä Tammelan Pyhäjärvi) on Kanta-Hämeessä Tammelassa sijaitseva järvi, joka kuuluu Kokemäenjoen vesistössä Loimijoen valuma-alueeseen. Järven laskujoki on Loimijoki, joka yhtyy Kokemäenjokeen ja laskee sitten Selkämereen Porissa.


title: Pyhäjärvi (Tammela)

text: Järven pinta-ala on 2 290 hehtaaria eli 22,9 km² ja sen pituus on 8,6 kilometriä ja leveys 5,2 kilometriä. Pyhäjärven koko valuma-alueen pinta-ala on 639 km², josta järven oma lähivaluma-alue käsittää 115 km² ja Kuivajärven valuma-alue 524 km². Pyhäjärveen laskee idästä Saarensalmen kautta, Kaukolanharjun ja Saaren kansanpuiston luona Kuivajärvi. Lounaasta Pyhäjärveen ovat laskeneet nykyään pelloksi kuivattu Kalliojärvi ja umpeenkasvanut Talpianjärvi, joka nykyään on osa Torronsuon kansallispuistoa. Järven luusua sijaitsee järven länsirannalla, josta saa alkuunsa 115 kilometriä pitkä Loimijoki, joka virtaa Forssan, Jokioisten, Ypäjän, Loimaan, Vampulan ja Huittisten läpi ja yhtyy siellä Kokemäenjokeen.


title: Pyhäjärvi (Tammela)

text: Järven keskisyvyys on vain 2,5 metriä ja järven pohja on melko tasainen. Syvin kohta, jossa on 4,7 metriä syvää, sijaitsee keskellä järvenselkää.


title: Pyhäjärvi (Tammela)

text: Järven rantaviiva on 50,8 kilometriä pitkä ja ranta on osin moreeni- ja kalliopohjaista metsämaastoa, osin harjumaastoa ja muilta osin peltomaata. Pohjoisrantaa reunustaa Tammelan taajama, joka on rakennettu järveä kaakosta lähestyvälle ja Kuivajärven erottavan harjujakson päälle.


title: Pyhäjärvi (Tammela)

text: Järven ranta polveilee niemenkärkien ja lahdenpoukamien vuorotellessa, joita tarkastellaan järveä myötäpäivää kiertäen. Hannulanlahti, Rantakallio, Papinnokka ja Ruisluoto erottavat järven luusuan Pappilanlahdesta. Pohjoisrannan maamerkkejä ovat Huhtiluoto, Rauhaniemennokka, Lanttunokka ja Tammelan taajama sekä iso Mansikkaniemi. Lamalanlahti jää Julininnokan ja Mansikkaniemen väliin. Sitten työntyy Saarensalmi Saaren ja Miekkainnokan väliin. Pitkä niemi on hiekkaa, jonka jäätikköjoki on muodostanut Kaukolan paikkeille. Etelässä työntyy Salimäen edestä pitkälle Rohannokka, jonka vieressä ovat Kylmälahti ja Sarkainlahti. Syvin lahti työntyy pyöreänä Palstankulman kylän suuntaan ja Järventaustan kylän kohdalla on leveä niemi, jonka länsipuolella on Kuhasuonlahti. Sen länsipuolella reunustaa Vahvainnokka ja Similänlahti, jonka jälkeen ollaan kieretty koko järvi.


title: Pyhäjärvi (Tammela)

text: Pyhäjärvellä on 70 saarta, joiden yhteinen pinta-ala on 7,6 hehtaaria. Saarista kaksi on yli hehtaarin suuruisia. Valtaosa eli 54 saarta ovat pinta-alaltaan 10 aarin ja hehtaarin väliltä ja näitä pienempiä luotoja on 14 saarta. Saarten yhteinen osuus järven ranta-viivasta on 8,1 kilometriä ja saaret sijaitsevat yleensä rannan läheisyydessä. Poikkeuksena ovat Vohlesaari ja Haitaset, jotka ovat ulapalla. Muita saaria ovat nimeltään Huhtiluoto, Neittyenkivi, Partalankivi, Patasaari, Ruohosaari, Puttisaari, toinen Puttisaari, Pitkäsaari ja Kirrinluoto. Saarensalmessa sijaitsevat Honkisaari ja Raatosaari. Kaikki alle kaksi metriä korkeat saaret ovat syntyneet 1800-luvun alussa järvenlaskun seurauksena. Ennen järvenlaskua oma selvärajainen saari oli Kuivajärven ja Pyhäjärven erottava Saari, jolla sijaitsee Saaren kartano. Vedenpinnan alenemisen vuoksi Saaren pohjoispään salmi on kasvanut umpeen ja myöhemmin salmi suljettiin tiepenkereellä. Vuosina 2009–2012 toteutetussa hankkeessa vesiväylä avattiin uudelleen rakentamalla penkereen läpi vesirumpu.


title: Pyhäjärvi (Tammela)

text: Pyhäjärven rannalla sijaitsee Tammelan kirkonkylän taajama. Muita järven rantakyliä ovat Kytö, Tammelan Pappila, Hevoniemi, Kaukola ja Riihivalkama. Kuivatun Kalliojärven rannalla ovat sijainneet Kallion ja Häiviän kylät. Talpianjärven rantakyliä ovat olleet Talpia ja Sukula.


title: Pyhäjärvi (Tammela)

text: Järvi on matala ja tuulet sekoittavat järven vedet jäidenlähdön jälkeen kokonaan. Siten järveen ei synny lämpötilakerrostumia eikä myöskään alus- ja päällysvesikerroksia. Veden väri on savensekaista ja tummaa. Veden tummuus on peräisin yläjuoksulla olevasta Kuivajärvestä. Valuma-alueella on paljon savikko- ja suoalueita ja noin neljäsosa valuma-alueesta on peltoa. Veden näkösyvyys on kesällä 0,5−0,9 metriä ja talvella lähes 0,9−1,0 metriä.


title: Pyhäjärvi (Tammela)

text: Järvi on runsasravinteinen ja se luokitellaa reheväksi. Veden käyttökelpoisuusluokka tyydyttävä ja kalavesiluokka III tyydyttävä. Talvella veden happipitoisuus alenee, mutta selvää happikatoa esiintyy harvoin. Vuosien 2000−2006 loppukesän forsforipitoisuudet olivat keskimäärin 51 milligrammaa kuutiometrissä vettä (mg/m³) ja typpipitoisuus 773 mg/m³. Pitoisuuksien muutos on ollut vähäistä, mutta nousujohteista. Ravinnetilanteesta ja hyvästä sekoittumisesta johtuu sinilevien runsas esiintyminen. Järvellä voi havaita loppukesällä kukintoja ja niiden muodostamia lauttojakin.


title: Pyhäjärvi (Tammela)

text: Runsan levätilanne ruokkii epäsuorasti kalakantoja ja Pyhjärvessä onkin runsaasti kalaa. Ilman hoitokalastusta järven kalakanta ei olisi niin petokalavaltaista, kuin se on nykyään. Rehevän järven valtakalat ovat särkikaloja. Vuonna 2012 tehty koekalastus löysi tyypillisiä kalalajeja: ahven, kuha, kiiski, hauki, särki, salakka, pasuri, lahna, sulkava ja sorva. Näistä kuhaa, särkeä, ahventa ja lahnaa oli eniten.


title: Pyhäjärvi (Tammela)

text: Koska järvi on muodoltaan pyöreä ja aava, kuluttavat jäät kasvillisuutta tehokkaasti. Vain rantojen läheisyydessä esiintyy vesikasvillisuutta, mutta sen määrä on järven kokoon nähden pieni. 1950-luvulla tehty Loimijoen yläjuoksun perkaus mataloitti hieman matalia lahtia lisää ja niissä on käynnissä umpeenkasvu.


title: Pyhäjärvi (Tammela)

text: Pyhäjärvi on vain osa muinoin alueella sijainneesta suuremmasta järvestä. Kun jääkauden jälkeen alueen korkeimmat kohdat kohosivat maankohoamisen seurauksena Yoldiamerestä. Maatumien suuretessa, muuttui Yoldiameri makeaksi ja Itämeren tätä vaihetta nimitetään Ancylusjärveksi. Ancylusjärven luoteesta työntyneestä pitkästä lahdesta kuroutui irti suuri järvi yli 9 800 vuotta sitten. Järvi, joka sijaitsi Pyhäjärven ja Kuivajärven ympäristössä, oli matala ja melko tasapohjainen. Järven savipohjalle alkoi 10 500−9 400 vuotta sitten kertyä liejua, johon levittäytyi rehevä luhtamainen suokasvillisuus. Suot alkoivat tämän jälkeen kasvaa myös turvetta. Alueen vanhin turvekerrostuma on löydetty Torronsuosta ja sen ikä on 10 400 vuotta. Turvesuo laajeni tuhansien vuosien aikana ja samalla järven vedenpinta aleni Pyhäjärven luusuan kulumisen vuoksi. Laaja järvi pieneni mesoliittisella kaudella ja siitä kuroutui erilleen pienempiä järvialtaita kuten esimerkiksi Pyhäjärvi, Kuivajärvi, Talpianjärvi ja Kalliojärvi.


title: Pyhäjärvi (Tammela)

text: Mesoliittisella kivikaudella vedenpinnan korkeus vastasi nykyistä korkeutta 102−103 metriä merenpinnan yläpuolella. Järvellä asuttiin silloin esimerkiksi Saarensalmen ja Rekolan asuinpaikoilla oleilla rannoilla, jotka ovat nykyään 105 metrin korkeudella.


title: Pyhäjärvi (Tammela)

text: Pyhäjärven vedenpinnan alentamista harkittiin Tammelassa 1800-luvulla ja siihen saatiin avuksi Keisarillinen Koskenperkausjohtokunta, joka avusti hanketta. Noin parin metrin pinnanlasku toteutettiin vuosina 1821−1827 ja järven keskisyvyydeksi jäi 2,5 metriä. Loimijoen yläjuoksua perattiin vielä 1950-luvulla, mikä on laskenut vedenpintaa lisää.


title: Garden Hill

text: Garden Hill (Garden Hill First Nation) on kylä Manitoban provinssin koillisosassa Kanadassa lähellä Ontarion rajaa. Kylä sijaitsee Island Lake -järven rannalla noin 600 kilometriä pohjoiskoilliseen Winnipegistä. Kylässä asuu noin 1 898 henkeä, joista suurin osa on cree-intiaanien jälkeläisiä. Kaikkiaan noin puolet Island Lake -järven alueen väestöstä asuu Garden Hillissä. Muita alueen kyliä ovat Island Lake, St. Theresa Point sekä Red Sucker Lake.


title: Garden Hill

text: Kylään ei johda maantietä, käytettävissä on ainoastaan talvitie. Huolto hoidetaan ensisijaisesti lentokonein. Alueen lentoliikennettä palvelee Island Laken lentoasema. Kylässä ei myöskään ole vesijohtojärjestelmää.


title: Island Lake (järvi)

text: Island Lake on järvi koillisessa Manitobassa Kanadassa lähellä Ontarion rajaa. Järven pinta-ala on noin 1 223 neliökilometriä, ja se on provinssin kuudenneksi suurin järvi. Järven tilavuus on 21,8 km³ ja sen suurin syvyys on 59 metriä. Järvi laskee vetensä pohjoiseen Gods Lake -järveen.


title: Island Lake (järvi)

text: Järven ranta-alueilla asuu kaiken kaikkiaan noin 7 500 ihmistä, joista suurin osa on alueen alkuperäisasukkaita. Alueen suurin asutuskeskus on Garden Hill, jossa asuu 3 800 henkeä. Muita asutuskeskuksia ovat Island Lake sekä St. Theresa Point.


title: Island Lake

text: Island Lake voi tarkoittaa:


title: Hank Azaria

text: Hank Albert Azaria (s. 25. huhtikuuta 1964 Queens, New York) on Emmy-palkittu yhdysvaltalainen näyttelijä ja ääninäyttelijä.


title: Hank Azaria

text: Azaria syntyi Queensissa, New Yorkissa, juutalaisespanjaa puhuvalle pariskunnalle, jotka olivat kotoisin Thessalonikista, Kreikasta.


title: Hank Azaria

text: Muutaman vuoden yhdessäelon jälkeen Azaria meni naimisiin näyttelijä Helen Huntin kanssa 18. heinäkuuta 1999. He molemmat olivat esiintyneet pitkään tv-sarjassa "Hulluna sinuun". Pari erosi 18. joulukuuta 2000.


title: Hank Azaria

text: Vuodesta 2007 lähtien Azaria on seurustellut näyttelijä Katie Wrightin kanssa. Heillä on yksi yhteinen lapsi, Hal (s. 6. kesäkuuta 2009).


title: Hank Azaria

text: Azaria on kenties parhaiten tunnettu lukemattomista äänirooleistaan televisiosarjassa "Simpsonit". Hän on lainannut ääntään yli 160 hahmolle mukaan lukien Apu, Moe, poliisipäällikkö Wiggum, sarjakuvahemmo, Cletus Spuckler, tohtori Nick, professori Frink ja Snake.


title: Hank Azaria

text: Azaria on esiintynyt myös näytelmäelokuvissa, kuten "Night at the Museum 2", "Godzilla", "The Birdcage", "Mystery Men", "America's Sweethearts", "Smurffit" ja "Heat – ajojahti".


title: Hank Azaria

text: Azaria on näytellyt televisiossa psykiatri Craig "Huff" Huffstodtia sarjassa "Huff – terapian tarpeessa". Hän näytteli myös "Frendeissä" sivuhahmona. Simpsonien lisäksi hän on toiminut muun muassa Venomin äänenä 1990-luvun Hämähäkkimies-animaatiosarjassa . Azaria halusi näytellä Futuramassa jotakuta tohtori Zoidbergin sukulaista, ja vuonna 2001 hän esitti Zoidbergin setää, Harold Zoidia.


title: Hank Azaria

text: Azaria ääninäyttelee lukuisia hahmoja "Simpsonit"-televisiosarjassa. Vakituisia hahmoja ovat muun muassa seuraavat:


title: Hank Azaria

text: Lisäksi Azaria on näytellyt sarjassa lukuisia yksittäisissä jaksoissa esiintyneitä hahmoja.


title: Juhannusjuusto

text: Juhannus- eli makiajuusto on keski- ja pohjoispohjalainen perinneruoka, jota kutsutaan myös "punaiseksi heraksi" ja "juustokeitoksi". Nimensä mukaisesti juhannusjuusto kuuluu nimenomaan juhannukseen ja laajemminkin kesäaikaan. Työlään valmistustavan vuoksi se on jäänyt alueelliseksi herkuksi.


title: Juhannusjuusto

text: Punainen herassa kelluva makea juusto nautitaan kylmänä, tyypillisesti jälkiruokana. Maun mukaan ruokaan voidaan lisätä sokeria. Juhannusjuuston aineksina käytetään yleensä täysmaitoa ja juustonjuoksetetta. Juhannusjuusto on työlästä valmistaa, joten sitä tarjotaan lähinnä erilaisissa kesäisissä juhlissa.


title: Harry Shearer

text: Harry Julius Shearer (s. 23. joulukuuta 1943 Los Angeles, Kalifornia) on yhdysvaltalainen näyttelijä.


title: Harry Shearer

text: Hän aloitti uransa lapsinäyttelijänä 1950-luvun elokuvissa ja televisiosarjoissa. Shearer näytteli myös Eddie Haskellia televisiosarjan "Leave It to Beaver" pilottijaksossa. Shearer on luultavasti parhaiten tunnettu äänirooleistaan piirretyssä televisiosarjassa "Simpsonit". Hän ääninäyttelee muun muassa johtaja Burnsia, Waylon Smithersiä, Ned Flandersia, pastori Lovejoyta, Kent Brockmania, tohtori Hibbertiä, rehtori Skinneriä, Ottoa ja useita muitakin hahmoja. Shearer on itse käsikirjoittanut yhden "Simpsonien" jakson, vuonna 2016 esitetyn 28. tuotantokauden jakson ”Valeuutisankkuri”, jonka pääosassa oli hänen hahmonsa Kent Brockman. Hänet nähtiin elokuvassa "Godzilla", kuten myös Hank Azaria ja Nancy Cartwright, jotka ovat myös "Simpsonien" ääninäyttelijöitä.


title: Harry Shearer

text: Shearer on myös osaava muusikko ja lauluntekijä. Tällä saralla hän on kunnostautunut muun muassa esiintymällä kulttielokuvassa "Hei me rokataan!" ja sen pohjalta perustetussa parodisessa rockyhtyeessä Spinal Tapissa.


title: Harry Shearer

text: Harry Shearer on ollut naimisissa laulaja Judith Owenin kanssa vuodesta 1993 lähtien.


title: Harry Shearer

text: Shearer ääninäyttelee lukuisia hahmoja "Simpsonit"-televisiosarjassa. Vakituisia hahmoja ovat muun muassa seuraavat:


title: Harry Shearer

text: Lisäksi Shearer on näytellyt sarjassa lukuisia yksittäisissä jaksoissa esiintyneitä hahmoja.


title: Wunderbaum

text: Wunderbaum tai Wunder-Baum () on autoissa käytettävä kuusen muotoinen pahvinen ilmanraikastin, jota on saatavana monen värisenä ja tuoksuisena. Wunderbaum ripustetaan usein taustapeiliin.


title: Wunderbaum

text: Wunderbaumeja myydään myös nimillä Little Tree (Yhdysvalloissa), Magic Tree (Britanniassa) ja Arbre Magique (Ranskassa). Tuotteen kehitti sveitsiläissyntyinen kanadalainen liikemies Julius Sämann vuonna 1951, ja sen kaupallinen tuotanto alkoi Watertownin kaupungissa New Yorkin osavaltiossa Yhdysvalloissa vuonna 1952.


title: Karvanopat

text: Karvanopat ovat usein autoissa tai muissa ajoneuvoissa käytetty koriste. Autossa nopat kiinnitetään yleensä auton sisällä olevan taustapeilin varteen.


title: Karvanopat

text: Karvanopat ovat yleensä valkoisia mustin silmin, ja niiden sivun pituus on noin neljä senttimetriä. Myös paljon muita värejä ja kokoja on saatavilla.


title: Karvanopat

text: Karvanopat tulivat Yhdysvalloissa suosituiksi 1950-luvulla, erityisesti nuorison keskuudessa. Normaalisti niitä pidettiin penkillä kunnes liikennevaloihin ilmaantui toinen autoilija, joka halusi haastaa kiihdyttelyyn. Nostamalla nopat taustapeiliin roikkumaan viestitettiin toiselle, että olen mukana pelissä. Niiden suosio vaihteli 1970-luvulle asti, minkä jälkeen ne eivät ole nousseet enää uudestaan suureen suosioon. Karvanopat kuitenkin muistetaan hyvin, ja monet näkevät niissä camp-arvoa.


title: Karvanopat

text: Karvanopat ovat monien muiden peruutuspeilin varteen kiinnitettävien varusteiden edeltäjiä. Kuuluisimpia niistä ovat Wunderbaum-hajusteet. Vähemmän tunnettuja ovat esimerkiksi diskopallo, kasipallo, nyrkkeilyhanskat, luurangot, (pehmustetut) käsiraudat ja sukkanauhat. On olemassa myös hajusteina toimivia noppia, niitä on saatavina myös muovisina ilman karvaa.


title: Nokia Nseries

text: Nokia Nseries oli Nokian vuosina 2005–2011 valmistama matkapuhelinsarja. Aluksi Nokia markkinoi Nseries-laitteita "multimediatietokoneina". Yhteisiä piirteitä niille olivat monipuoliset tiedonsiirtoyhteydet, kamera sekä musiikki- ja videosoitin. Käyttöjärjestelmänä oli Symbian tai Maemo.


title: Nokia Nseries

text: Laitteiden vähittäishinnat olivat väliltä 250–800 euroa. Nseries-sarjaan esiteltiin useita malleja; N70, N70 Music Edition, N71, N72, N73, N73 Music Edition, N79, N80, N80 Internet Edition, N81, N82, N85, N90, N91, N91 8GB, N93 ja N93 Golf Edition. Vuoden 2007 ensimmäisenä vuosineljänneksellä julkaistiin mallit N92, N95, sekä N93i, N76 ja N77 sekä N95 8gb. Vuoden 2008 syyskuussa tuli N96. Kesäkuussa 2009 ilmestyi N97 ja myöhemmin samana vuonna myyntiin saatiin mobiilitietokone N900 ja N97 mini. Nseries-perheeseen kuuluivat myös Nokian valmistamat kämmentietokoneet N800 ja N810. Näissä ei ole puhelinosaa lainkaan vaan ainoastaan bluetooth ja WLAN-yhteys.


title: Nokia Nseries

text: Viimeisin N-sarjan puhelin oli kesäkuussa 2011 julkistettu Nokia N9, joka oli ainoa MeeGo-käyttöjärjestelmää käyttänyt Nokian puhelin.


title: Nokia Nseries

text: Nokia on sittemmin lakkauttanut N-sarjan ja siinä käytetyn Symbian OS-käyttöjärjestelmän.


title: St. Theresa Point

text: St. Theresa Point on noin 2 200 asukkaan kylä Manitoban provinssissa Kanadassa. Kylä sijaitsee provinssin kuudenneksi suurimman järven, Island Lake -järven etelärannalla. Kylää ympäröivällä alueella, noin 40 kilometrin säteellä, asuu noin 5 400 ihmistä. Kylässä on noin 480 taloutta.


title: St. Theresa Point

text: Kylän lähellä sijaitsee myös St. Theresa Point Indian Reserve, jossa asuu noin 2 740 ihmistä.


title: St. Theresa Point

text: Talvisin kylään johtaa talvitie. Muina vuodenaikoina kylään on ainoastaan lentoyhteys. St. Theresa Pointin lentokenttä sijaitsee kylän lähellä.


title: Gymnasion

text:
Gymnasion (kreikaksi "γυμνάσιον", latinaksi "gymnasium") oli antiikin Kreikassa alun perin koulu, jossa urheilukisojen osanottajat saivat koulutusta, sekä myös seurustelutila ja filosofien väittelypaikka. Paikka sai nimensä kreikan sanasta "gymnos" 'alaston', koska urheilijat harjoittelivat siellä alastomina.
Gymnasion muotoutui antiikin Kreikassa julkiseksi instituutioksi, kuten yksityiskouluiksi, joissa pojat saivat harjoitella urheilulajeja. Termillä "palaistra" ("palaestra") viitataan usein gymnasionin osaan, joka oli varattu painiin ja nyrkkeilyyn.


title: Gymnasion

text: Sana 'gymnasion' on kreikkaa ja tarkoittaa 'paikkaa jossa ollaan alasti'. Se juontaa kreikan sanasta "γυμνός" 'alaston'. Alun perin paikka oli tarkoitettu sekä harjoitteluun että kylpemiseen. Useissa maissa kymnaasit saivat nimensä gymnasioneista. Vuonna 1598 termi alkoi tarkoittaa harjoittelupaikkaa, ja siitä lyhentyi vuonna 1871 englannin kielessä kuntosalia merkitsevä lyhenne "gym".


title: Gymnasion

text: Urheilukilpailut, joihin gymnasion valmensi kilpailijoita, olivat osa antiikin kreikan sosiaalista ja hengellistä elämää varhaisista ajoista lähtien. Kilpailuja järjestettiin jumalten ja heerosten kunniaksi, usein säännöllisesti toistuvina tapahtumina mutta myös kuolleiden johtajien hautajaisissa. Ajan mittaan kreikkalaisten kiinnostus urheilua kohtaan kasvoi entisestään, ja muuttui lähes kiihkoksi. Rahapalkintojen puuttuessa kilpailujen voittaja saavutti suurta mainetta ja kunnioitusta maanmiestensä parissa. Näissä oloissa urheilijoiden harjoittamisesta tuli valtiollinen huolen aihe, ja yleisillä varoilla alettiin rakentaa erityisiä harjoittelulle tarkoitettuja paikkoja, joiden johtaminen annettiin pätevien virkamiesten käsiin.


title: Gymnasion

text: Gymnasia ja palestrae olivat Herakleen, Hermeen ja Ateenassa Theseuksen suojeluksessa.


title: Gymnasion

text: Ateenassa oli klassisella ajalla kolme suurta julkista gymnasionia: Akatemia ("Akademeia"), Lykeion ja Kynosarges, joista tuli kuuluisia ennen kaikkea niiden kytköksistä filosofikoulukuntiin. Platon opetti Akatemiassa, Aristoteleen peripateettinen koulu toimi Lykeionissa, ja Kynosargeessa toimivat puolestaan kyynikot. Kreikkalaiset katsoivat voimistelun olevan oleellinen osa nuorten miesten koulutusta, "paideiaa". Hellenistisellä kaudella Ateenaan rakennettiin niin kutsuttu Ptolemaioksen gymnasion. Olympiassa sijaitsi Olympian gymnasion, jossa harjoiteltiin Olympian kisoja varten, Delfoissa puolestaan Delfoin gymnasion.


title: ColecoVision

text: ColecoVision on Colecon toisen sukupolven konsoli, joka julkaistiin elokuussa 1982. ColecoVision tarjosi kolikkopelien kaltaisen graafisen tason ja pelaamistyylin, mahdollisuuden pelata muiden kotikonsoleiden, erityisesti Atari 2600:n videopelejä, sekä mahdollisuuden laajentaa laitteistoa.


title: ColecoVision

text: ColecoVisionille julkaistiin ROM-moduuleina noin 170 peliä vuosien 1982 ja 1985 välillä.


title: ColecoVision

text: Suuri osa ColecoVisionin peleistä oli käännöksiä kolikkopeleistä. Coleco solmi sopimuksen Nintendon kanssa saadakseen lisenssin "Donkey Kongiin", ja peliä myytiin yhdessä laitteen kanssa. Colecon versio teki kunniaa alkuperäiselle sekä hahmoissa että äänitehosteissa.


title: ColecoVision

text: Yhdysvaltojen ulkopuolella ColecoVisionia jakeli CBS Electronics, mutta konsolin nimi oli muodossa "CBS ColecoVision".


title: Loreena McKennitt

text: Loreena McKennitt (s. 17. helmikuuta 1957) on kanadalainen laulaja, harpunsoittaja ja pianisti. Hän säveltää ja esittää new age -vaikutteista kelttiläistä musiikkia.


title: Loreena McKennitt

text: McKennitt syntyi vuonna 1957 Mordenissa Manitoban provinssissa Jack ja Irene McKennittille. Hänellä on sekä irlantilaisia että skotlantilaisia sukujuuria. Hän muutti Stratfordiin Ontarioon vuonna 1981.


title: Loreena McKennitt

text: Vuonna 1985 McKennitt julkaisi esikoisalbuminsa "Elemental". Hän keräsi maailmanlaajuista huomiota myöhemmillä itsetuotetuilla julkaisuillaan "To Drive the Cold Winter away" (1987), "Parallel Dreams" (1989), "The Visit" (1991), "The Mask and Mirror" (1994), A" Winter Garden" (1995) ja "The Book of Secrets" (1997). "Mummer's Dance" -single oli menestys ja sitä soitettiin paljon Pohjois-Amerikan radiokanavilla keväällä 1997. Kaikki McKennittin työt on julkaissut hänen oma levy-yhtiönsä Quinlan Road. Vuonna 1995 McKennittin esittämä kappale ”Bonny Portmore” soi fantasiaelokuvassa "", mikä kasvatti hänen levymyyntiään merkittävästi.


title: Loreena McKennitt

text: Vuonna 1998 McKennittin sulhanen Ronald Rees, veli Richard ja läheinen ystävä Gregory Cook hukkuivat veneilyonnettomuudessa. Tragedia vaikutti McKennittiin syvästi, ja hän perusti samana vuonna Cook-Rees Memorial Fund -säätiön. Hän julkaisi kahdesta live-esiintymisestään albumin "Live in Paris and Toronto", jonka tuotot lahjoitettiin säätiölle. Sen jälkeen McKennitt esiintyi vain satunnaisesti ja harvoin, kunnes julkaisi uuden albuminsa "An Ancient Muse" vuonna 2006.


title: Loreena McKennitt

text: Kesäkuussa 2004 Kanadan kenraalikuvernööri Adrienne Clarkson teki McKennittistä Order of Canadan jäsenen.


title: Loreena McKennitt

text: McKennittin musiikissa on vaikutteita ympäri maailmaa. McKennitt tuottaa levynsä omassa itsenäisessä levy-yhtiössään, Quinlan Roadissa.


title: Loreena McKennitt

text: Ennen kuin yhtään musiikkia on sävelletty, McKennittillä on tapana tehdä tutkimusta tietystä aiheesta, josta tulee levyn yleinen teema. Ennen "Elementalin" ja "Parallel Dreamsin" tekemistä hän matkusti Irlantiin saadakseen innostusta maan historiasta, maisemista ja tunnelmista. Tämä tuo albumiin irlantilaisen vaikutelman. Ennen "The Mask and Mirrorin" tuottamista McKennitt matkusti Espanjaan ja tutustui Galiciaan, jolla on vahva kelttiläinen perintö ja runsaita arabialaisia juuria. Niiden pohjalta hän loi albumin, jossa on elementtejä sekä kelttiläisestä että arabialaisesta musiikista.


title: Francis Fukuyama

text: Yoshihiro Francis Fukuyama (s. 27. lokakuuta 1952 Chicago) on yhdysvaltalainen filosofi, poliittisen taloustieteen tutkija ja kirjailija. Hän toimii vanhempana tutkijana Stanfordin yliopiston Center on Democracy, Development and the Rule of Law:ssa.


title: Francis Fukuyama

text: Fukuyama tunnetaan parhaiten ajatuksestaan ”historian lopusta”, jonka hän esitti teoksessaan "Historian loppu ja viimeinen ihminen" (1992). Hänen mukaansa kaikki inhimillisen historian kannalta merkittävä on jo tehty ja ihmiskunnan historian kehitys ideologioiden välisenä taisteluna on suurelta osin päättynyt liberaalin demokratian voittoon. Hänen ajatuksiinsa vaikuttivat erityisesti kylmän sodan päättyminen ja Berliinin muurin kaatuminen vuonna 1989.


title: Francis Fukuyama

text: Vuonna 2011 ilmestyneessä teoksessaan "The Origins of Political Order: From Pre-Human Times to the French Revolution" (Profile, 2011) Fukuyama käsittelee ihmisen poliittista järjestäytymistä esihistoriallisilta ajoilta aina Ranskan vallankumoukseen saakka ja tutkii, miksi eri yhteisöt päätyvät demokraattisen tai autoritaarisen järjestelmään. Erityiskohteena hänellä on Kiina. Teos on aiheesta ensimmäinen osa, ja tekeillä olevassa toisessa osassa Fukuyama käsittelee kysymystä nykypäivään saakka.


title: Komentaja (sotilasarvo)

text: Komentaja (lyhenne kom. tai sotilaskäytössä kom) on sotilasarvo Suomen merivoimissa. Maavoimissa sitä vastaa everstiluutnantin sotilasarvo. Komentajaa alempi sotilasarvo on komentajakapteeni ja ylempi kommodori.


title: Komentaja (sotilasarvo)

text: Komentajan hihamerkissä on tummansinisellä pohjalla alhaalta lukien seuraavat keltaiset arvonauhat: kaksi paksua, yksi ohut, yksi paksu. Näiden päällä on keltainen leijona.


title: Komentaja (sotilasarvo)

text: Arvo on kansainvälinen, ja muissa maissa sitä käytetään vastaavalla tasolla. Tunnuksetkin ovat pääsääntöisesti lähes samanlaisia. Erikoisupseereilla on lisätunnus: insinööreillä nauhojen välit ovat purppuranvärisiä ja lääkäreillä, eläinlääkäreillä, hammaslääkäreillä ja proviisoreilla punaisia.


title: Komentaja (sotilasarvo)

text: Komentajan arvo on pääsääntöisesti kadettikoulun käyneiden (sotatieteiden maisterin tutkinto) ammattisotilaiden arvo; reservi- tai opistoupseerin yleneminen tähän arvoon on äärimmäisen poikkeuksellista ja johtuu lähes poikkeuksetta sota-ansioista. Kuuluisimpia tällaisia poikkeuksia lienee brittiläinen sukeltajaupseeri, RNVR:n komentaja Lionel Crabb, joka ansaitsi arvonsa suojasukeltajana toisessa maailmansodassa. Kadettiupseeriltakin vaaditaan keskitasoa ylempää kyvykkyyttä tähän arvoon kohoamiseen.


title: Komentaja (sotilasarvo)

text: Suomalaisista reserviupseereista komentajan arvon on saavuttanut kustantaja, ministeri Aatos Erkko (1932–2012). Erkko tunnettiin paitsi keskeisenä suomalaisena sanomalehti- ja kustannusalan vaikuttajana, myös innokkaana sotilasmusiikkitoiminnan tukijana ja höyrylaivaharrastajana. Erkko toimi vuosia mm. kansainvälisen Hamina tattoo -sotilasmusiikkitapahtuman järjestelytoimikunnan kunniapuheenjohtajana.


title: Komentaja (sotilasarvo)

text: Neuvostoliitossa oli loppuun asti käytäntönä ja Venäjällä on edelleen, että merivoimien esiupseerit käyttävät kapteenin arvoa, johon liittyy arvoluokkamerkintä. 3. arvoluokan kapteeni vastaa komentajakapteenia, 2. arvoluokan komentajaa ja 1. arvoluokan kommodoria. Neuvostolaivastolla oli myös erillinen kommodorin arvo, mutta se merkitsi kenraalikuntaan kuuluvaa kommodoria.


title: Komentaja (sotilasarvo)

text: Joissakin eurooppalaisissa ja Etelä-Amerikan valtioissa arvon nimikkeenä on "fregattikapteeni" (saks. "Fregattenkapitän", esp. "capitano-de-fragata")


title: Yksin

text: Yksin on suomalaisen iskelmälaulaja Joel Hallikaisen neljäs iskelmäalbumi, joka julkaistiin vuonna 1997. Albumia myytiin lähes 30 000 kappaletta.


title: Yksin

text: Albumilta julkaistiin peräti kolme singleä. Ensimmäinen sisälsi kappaleet "Hyvää huomenta", "Yksin" ja "Haihtuu päivät", toinen kappaleet "Kaikki muuttuu" ja "Miehen kyyneleet" ja kolmas kappaleet "Aika pienet siivet" ja "Soittajan taivas".


title: SS Colvile

text: SS Colvile oli Winnipegjärvellä liikennöinyt höyryvene. Se rakennettiin Grand Forksissa Pohjois-Dakotassa, osittain käyttäen hyväksi aiemmin liikenteessä olleen aluksen, "Chief Commissionerin" osia. Alus oli yksi suurimmista Hudson's Bay Companyn rakennuttamista aluksista, ja se rakennettiin Winnipegjärvellä tapahtuvaa kaupankäyntiä varten. Yhtiö palkkasi kapteeni J. Reevesin valvomaan aluksen rakentamista.


title: SS Colvile

text: Vuoteen 1878 mennessä "Colvile" oli tärkeä linkki Hudson's Bay Companyn Redjoen ja Edmontonin suuntien kuljetusketjussa. Kun rautatie Selkirkiin valmistui, rakennettiin Red-joen varrelle varastoalue kauppaliikennettä varten. Yhtiö rakennutti sivuraiteen Selkirkin rautatieasemalta varastoalueelle, joka sai nimekseen "Colvile Landing" aluksen mukaan.


title: SS Colvile

text: "Colvilen" kauppareitti hyötyi rautatien rakentamisesta, ja seuraavien kahdenkymmenen vuoden ajan alus lastasi säännöllisesti kauppatavaraa ja kuljetti ne Winnipegjärven rannikkokyliin.


title: SS Colvile

text: "Colvile" tuhoutui tulipalossa Grand Rapidsin satamassa vuonna 1894. Tulipalossa tuhoutui myös useita satamarakennuksia.


title: Saturninen mitta

text: Saturninen mitta eli saturnolainen säe () on muinaisitalialainen runomitta, jonka muotoseikat ovat nykyään tuntemattomia. Vain 132 kiistatonta jaetta on säilynyt saturnisella mitalla. Lisäksi 95 jaetta tai osaa on säilynyt lainauksina myöhemmissä kieliopillisissa kirjoituksissa ja 37 jaetta hauta- tai omistuskirjoituksissa. Pääosa saturnisella mitalla tehdyistä jakeista löytyy Livius Andronicuksen käännöksestä Homeroksen "Odysseiasta" ja Naeviuksen runoeepoksesta "Bellum Poenicum". Molemmat teokset ovat 200-luvulta eaa.


title: Saturninen mitta

text: Mitta oli jo 200-luvulla eaa. häviämäisillään ja se unohdettiin lopullisesti klassisen latinan aikana, kun heksametri ja muut kreikkalaiset runomitat korvasivat sen.


title: Heeros

text: Heeros () tarkoitti antiikin Kreikassa sankaria, jota usein saatettiin pitää puolijumalana. Heerokset olivat joko sotataidoillaan tai muilla uroteoilla ansainneet ihmisten kunnioituksen, ja he saattoivat olla jo syntyjään osaksi jumalaista alkuperää. Todellisia henkilöitä saatettiin korottaa heerokseksi, mutta useat heerosmyytit ovat niin vanhoja, ettei voida enää tietää, mistä ne ovat saaneet alkunsa.


title: Heeros

text: Antiikin Kreikassa tunnettuja heeroksia olivat muun muassa Herakles, Kastor ja Polydeukes, Peleus, Pelops, Kadmos, Akhilleus, Aineias, Sarpedon ja Theseus, Roomassa puolestaan esimerkiksi Rooman kaupungin myyttiset perustajat Romulus ja Remus. Jollekin heerokselle omistettuä pyhäkköä kutsutaan herooniksi.


title: Heeros

text: Termillä eponyymi heeros tarkoitetaan jollekin paikalle tai muulle asialle nimensä antanutta heerosta. Esimerkiksi najadi Euboian katsottiin antaneen nimensä Euboian saarelle. Attikassa eli Ateenan kaupunkivaltion muodostaneella alueella eponyymeillä heeroksilla viitattiin fyleille eli ”heimoille" nimensä antaneisiin heeroksiin. Esimerkiksi Erekhtheis-fylen eponyymi heeros oli Ateenan myyttinen kuningas Erekhtheus.


title: Heeros

text: Termillä kulttuuriheeros tarkoitetaan usein luojajumalan rinnalla esiintyvää ja ikään kuin hänen työtään jatkavaa olentoa, joka keksii monet kulttuurin yksityiskohdat. Suomalaisessa muinaisuskossa kulttuuriheeroksia ovat esimerkiksi Väinämöinen, joka valmistaa kanteleen, sekä Ilmarinen, joka takoo Sammon. Kulttuuriheerokseen liittyy usein myös ajatus heeroksen kerran tapahtuvasta paluusta kansansa keskuuteen. Kulttuuriheerosta ei useinkaan palvota, koska myytit säilyttävät muiston hänen teoistaan. Jeesus ja pyhimykset esiintyvät usein kulttuuriheeroksen asemassa nimenomaan kansanomaisessa uskonnollisessa elämässä, mikä osoittaa tämän jumalatyypin produktiivisuutta.


title: Tiedeoppi

text: Tiedeoppi () oli filosofi Johann Gottlieb Fichten teoksissa filosofian korvannut nimitys tieteelle, jonka tuli toimia kaiken kokemuksen perustana. Fichte katsoi, että filosofia oli käsitteenä vanhahtava. Tiedeoppi erosi filosofiasta juuri siinä, että se oli löytänyt sen tiedon vakaan perustan, jota filosofia oli aina etsinyt. Fichte jakoi tiedeopin teoreettiseen filosofiaan, johon kuului filosofian perusteiden tutkimus, ja käytännölliseen filosofiaan, johon kuului sen tutkiminen, miten ihmiskunta voi siirtyä järjen ohjaamaan aikakauteen.


title: Tiedeoppi

text: Fichte käytti termiä muun muassa teoksissa "Ueber den Begriff der Wissenschaftslehre" (1794), "Tiedeopin perusta" ("Grundlage der gesammten Wissenschaftslehre", 1794/1795), "Wissenschaftslehre nova methodo" (luentoja vuosilta 1796-1799, julkaistu myöhemmin) ja "Das System der Sittenlehre nach den Principien der Wissenschaftslehre" (1798).


title: Koulupsykologi

text: Koulupsykologi on koulunkäyntiin ja oppimiseen liittyvien asioiden parissa työskentelevä psykologi. Valtaosa koulupsykologeista työskentelee peruskoulussa erityisesti ala-asteikäisten kanssa, mutta viime aikoina on jonkin verran palveluja laajennettu lukioiden puolelle.


title: Koulupsykologi

text: Suomessa ei voi erikoistua koulupsykologiksi, kuten esimerkiksi Sveitsissä, vaan kaikilla laillistetuilla psykologeilla on mahdollisuus toimia koulupsykologeina. Koulupsykologeille on tarjolla erilaisia täydennyskoulutuksia. Koulupsykologit ovat terveydenhuollon alaisia työntekijöitä, joten heitä koskee samat säädökset kuin muitakin terveydenhuollon työntekijöitä.


title: Koulupsykologi

text: Koulupsykologiset kysymykset ovat olleet keskeisiä psykologiatieteen alkuvaiheista saakka. Yhdysvalloissa perustettiin lasten oppimisvaikeuksiin keskittyvä klinikka jo vuonna 1896, ja Ranskassa Alfred Binet ja Theophile Simon aloittivat ensimmäisen älykkyystestin kehittämisen vuonna 1904 opetusviranomaisten pyynnöstä koulun tarpeita varten.


title: Koulupsykologi

text: Suomessakin juuri kouluissa koettu avun tarve oli syynä kasvatus- ja perheneuvolatoiminnan käynnistämiseen 1920-luvulla. Suomen ensimmäinen varsinainen koulupsykologi Erkki Aho aloitti työnsä Lahdessa 1960-luvulla, ja esimerkiksi Helsingissä koulupsykologitoiminta alkoi jo 1970-luvun alkupuolella. Sen sijaan esimerkiksi Jyväskylässä, Oulussa ja Turussa koulupsykologitoiminnan eriyttäminen muista palveluista alkoi vasta 2000-luvun taitteessa. Monissa pienissä kunnissa kasvatus- ja perheneuvolan tai terveyskeskuksen psykologi on edelleen ainoa asiantuntijataho lasten ja nuorten psykososiaalisissa ja oppimiseen liittyvissä asioissa.


title: Koulupsykologi

text: Koulupsykologin vastaanottohuone voi olla koululla tai jossain muualla (esimerkiksi terveyskeskuksessa, virastotalossa). Koulupsykologin keskeisiin työtehtäviin kuuluu oppimisvaikeuksien ja -vahvuuksien arviointi, suositukset opetusmuodoista, tunne-elämän arvioinnit ja jatkohoitosuositusten tekeminen, työskentely oppilashuoltotiimeissä, opettajien ja avustajien konsultointi ja neuvonta sekä mahdollisesti esimerkiksi kriisityö kouluissa. Työtehtävien kirjo on siis varsin laaja ja mielenkiintoinen. Koulupsykologin tärkeimpiä yhteistyökumppaneita ovat oppilaiden perheet, opettajat, erityisopettajat, terveydenhoitajat, koulu- ja sivistystoimen johtajat, sosiaalitoimi, perheneuvola ja muut kunnan psykologit (esimerkiksi terveyskeskuspsykologi, lastenpsykiatriset poliklinikat).


title: Maliq

text: Maliq on kaupunki itäisessä Albaniassa. Se on osa Korçën maakuntaa. Vuoden 2004 väestönlaskennan aikaan kaupungissa oli 5 361 asukasta ja 1 388 perhettä.


title: Maliq

text: Maliqista on 100 kilometriä Tiranaan, 11 kilometriä Korçëen ja 24 kilometriä Kreikan rajalle.


title: Maliq

text: Kaupunki on kolmen vuoren, "Kodra e Murrizit, Kodra e Marjanit and Hij' e Korbit", välissä 820 metrin korkeudessa ollen yksi Albanian korkeimmalla sijaitsevista kaupungeista.


title: Turun yliopiston ylioppilaskunta

text: Turun yliopiston ylioppilaskunta (TYY) on julkisoikeudellinen yhteisö, johon kuuluvat kaikki Turun yliopistossa perustutkinto-opiskelijat automaattisesti. Jäsenyys on pakollinen tutkintoa suorittaville, jatko-opiskelijat voivat halutessaan liittyä TYYn jäseneksi.


title: Turun yliopiston ylioppilaskunta

text: TYY on perustettu vuonna 1922, ja se liittyi Suomen ylioppilaskuntien liittoon vuonna 1927. Se on Suomen kolmanneksi suurin ylioppilaskunta. Jäseniä TYYssä on yhteensä noin 15 000. Toimintaa sillä on Turussa, Raumalla ja Porissa.


title: Turun yliopiston ylioppilaskunta

text: Vuonna 2010 TYY ja Turun kauppakorkeakoulun ylioppilaskunta yhdistyvät Turun yliopiston ja Turun kauppakorkeakoulun yhdistymisen myötä.


title: Turun yliopiston ylioppilaskunta

text: Turun yliopiston ylioppilaskunta toteuttaa edunvalvontaa koulutus-, sosiaalipoliittisissa ja kansainvälisissä asioissa sekä yliopistolla, kaupungissa että valtakunnallisella tasolla. Se myös tarjoaa jäsenilleen opiskelija-, kulttuuri- ja liikuntapalveluita sekä alayhdistyksilleen järjestö- ja tukipalveluita. Ylioppilaskunta omistaa muun muassa enemmistön yliopistoalueella ruokala- ja kahvilatoimintaa järjestävästä Unica Oy:stä.


title: Turun yliopiston ylioppilaskunta

text: Ylioppilaskunta on vuodesta 1931 lähtien julkaissut Turun ylioppilaslehteä.


title: Turun yliopiston ylioppilaskunta

text: Turun yliopiston ylioppilaskunnan hallitus valitaan vuosittain joulukuussa kalenterivuodeksi. Sääntöjen mukaan hallitukseen kuuluu puheenjohtaja sekä viidestä seitsemään hallituksen jäsentä. Vuonna 2018 hallitukseen kuuluu puheenjohtaja Inari Harjuniemi ja kuusi muuta hallituksen jäsentä.


title: Turun yliopiston ylioppilaskunta

text: Turun yliopiston ylioppilaskuntaan kuuluu lukuisia järjestöjä: ainejärjestöjä, aatteellisia yhdistyksiä ja osakuntia sekä erilaisia harrasteyhdistyksiä. Vuonna 2017 ylioppilaskunnan toimii 152 järjestöä.


title: Turun yliopiston ylioppilaskunta

text: Ainejärjestöt


title: Turun yliopiston ylioppilaskunta

text: Osakunnat


title: Haunia

text: Haunia on kylä Satakunnan Porin kaupungissa ja entisen Lavian kunnassa. Kylä sijaitsee Karhijärven pohjoispuolella. Lavian keskustaajamasta matkaa on noin seitsemän kilometriä länteen päin. Hauniassa asuttiin jo kivikaudella, jolloin Riihonlahti oli yhteydessä Suomenlahteen. Nykyinen asutus alkoi muodostua kun karkkulainen Huida rakensi uudistalon Karhijärven rannalle Riihonlahden länsipuolelle 1649. Seuraavaksi Riihonlahden yli tuli Varheenmaa, joka rakensi Huidasta noin neljän kilometrin päähan talonsa.


title: Sagan prefektuuri

text: Sagan prefektuuri () sijaitsee Kyūshūn saarella Japanissa. Sen pääkaupunki on Saga.


title: Sagan prefektuuri

text: Saga sijaitsee Kyushun luoteisnurkassa ja se on saaren pienin prefektuuri. Sagan naapuriprefektuurit ovat Nagasaki idässä ja Fukuoka lännessä. Muilta sivuilta sitä reunustavat Genkain ja Ariaken meret.


title: Sagan prefektuuri

text: Prefektuurissa sijaitsee 10 kaupunkia.


title: Sagan prefektuuri

text: Prefektuurissa vallitsee lauhkea ilmasto ja sen vuoden keskilämpötila on 16 °C.


title: Sagan prefektuuri

text: Sagan prefektuurin alue tunnettiin ennen Hizenin provinssina. Sen nykyiset rajat vakiintuivat paikoilleen vuonna 1883.


title: Sagan prefektuuri

text: Prefektuurin taloutta hallitsevat maa- ja metsätalous sekä rannikolla kalastus. Yleisiä tuotannon kohteita ovat naudanliha, sipulit ja mansikat. Prefektuuri on Japanin suurin mochigomen ja kasvihuoneessa kasvatettujen mandariinien tuottaja. Suurimmat vientikohteet ovat Pohjois-Amerikka ja Länsi-Eurooppa.


title: Sagan prefektuuri

text: Prefektuurissa sijaitsevat muun muassa Karatsun linna sekä Yayoi-kaudelta jäljelle jäänyt Yoshinogarin kylä.


title: Schokland

text: Schokland oli saari Alankomaiden Zuiderzeessä. Se lakkasi olemasta saari vuonna 1942, kun Noordoostpolderin alue kuivattiin. Saaren muoto näkyy polderin korkeammissa osissa ja entisissä rantapenkoissa.


title: Schokland

text: Schokland oli asuttuna rautakaudelta asti, ja se oli keskiajalla suosittua asutusaluetta, mutta 1800-luvulle mennessä merenpinnan nousu oli tehnyt tulvista liian yleisiä. Enää kolme korkeinta huippua oli asuttuina: Emmeloord, Molenbuurt ja Middelbuurt. Vuoden 1825 tulvat tuotti suurta tuhoa, ja vuonna 1859 hallitus määräsi viimeiset asukkaat jättämään Schoklandin.


title: Schokland

text: Nykyisin Schokland on tärkeä arkeologinen kohde ja Unescon maailmanperintökohde. Middelbuurtin kirkosta vuonna 1947 tehty museo esittelee alueen asutusta esihistoriallisista ajoista alkaen.


title: Korçën piirikunta

text: Korçën piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Korçën prefektuuriin, joka vastaa nykyistä Korçën maakuntaa. Piirikunnan pinta-ala oli 1 752 neliökilometriä ja vuoden 2001 väestönlaskennassa siellä oli 143 499 asukasta.


title: Korçën piirikunta

text: Piirikuntaan kuuluivat seuraavat kunnat: Drenovë, Gorë, Korçë, Lekas, Libonik, Liqenas, Pustec, Maliq, Mollaj, Pirg, Pojan, Qendër Bulgarec, Vithkuq, Voskop, Voskopojë ja Vreshtaz. Pääkaupunkina toimi Korçë.